KUALA LUMPUR -  Maybank membuka cawangan baharu di Ta Khmao di Wilayah Kandal bagi memperkembangkan operasi bank itu di Kemboja.

Maybank dalam satu kenyataan media memberitahu, pembukaan cawangan baharu tersebut dapat menyediakan kemudahan perkhidmatan perbankan kepada masyarakat negara itu.

"Cawangan baharu ini akan menyediakan perkhidmatan perbankan penuh untuk transaksi di kaunter termasuk deposit dan penempatan persendirian, pembiayaan perdagangan, pinjaman, pindahan wang, gadai janji serta mesin juruwang automatik (ATM).

"Cawangan ini dilancarkan oleh Ketua Pengarah Pengawal Seliaan Perbankan National Bank of Cambodia, H.E. Kim Vada pada satu majlis khas baru-baru ini," kata kenyataan itu hari ini.

Ketua Pegawai Eksekutif (CEO) yang juga Pengarah Maybank (Cambodia) Plc., Lee Tien Poh berkata, Maybank mengambil langkah yang tepat untuk mengembangkan operasi perbankan di wilayah Kandal.

Katanya, minat yang ditunjukkan oleh pelabur-pelabur di wilayah tersebut telah meningkatkan aktiviti penggunaan dan komersial di kawasan berkenaan.

Menurut beliau. Maybank membuka empat buah cawangan pada tahun lalu sekali gus mendorong kepada peningkatan deposit Maybank di Kemboja dengan pertumbuhan menggalakkan sebanyak 40 peratus.

Katanya, Maybank sebenarnya merancang untuk membuka lima lagi cawangan baharu pada tahun ini yang dimulakan dengan cawangan Ta Khmao.