<p style="text-align: justify;"> KUALA LUMPUR - AirAsia dan AirAsia X akan hanya memulakan operasi penerbangan mereka di Lapangan Terbang Antarabangsa Kuala Lumpur 2 (KLIA2) pada 9 Mei ini.</p>
<p style="text-align: justify;">Sehubungan itu, AirAsia dalam satu kenyataan media hari ini mengingatkan bakal penumpang mereka penerbangan dua syarikat itu masih beroperasi di Terminal Penerbangan Tambang Murah (LCCT) sehingga 8 Mei 2014.</p>
<p style="text-align: justify;">“Operasi penerbangan bagi AirAsia dan AirAsia X hanya akan bermula di KLIA2 pada Jumaat ini iaitu 9 Mei 2014.</p>
<p style="text-align: justify;">“Namun sebilangan penerbangan AirAsia (AK) (antarabangsa dan domestik) akan mendarat terus di KLIA2 pada 8 Mei 2014. Pengguna kami boleh merujuk kepada senarai penuh penerbangan yang akan mendarat di KLIA2 pada 8 Mei ini di airasia.com/klia2,” kata kenyataan itu hari ini.</p>
<p style="text-align: justify;">Menurut kenyataan itu, semua bakal penumpang terlibat akan dimaklumkan berhubung perkara itu melalui e-mel dan khidmat pesanan ringkas (SMS).</p>
<p style="text-align: justify;">Justeru, AirAsia meminta orang ramai mengemas kini profil ahli AirAsia untuk memastikan syarikat penerbangan itu dapat menghubungi mereka tanpa sebarang masalah.</p>
<p style="text-align: justify;">Semua penerbangan AirAsia X (D7) akan terus berlepas dari dan tiba di LCCT pada 8 Mei 2014 termasuk penerbangan yang berlepas pada awal pagi 9 Mei 2014 seperti berikut:</p>
<p style="text-align: justify;">1. D7 236 ke Perth – 0005hrs (12:05 AM)
2. D7 532 ke Osaka – 0100hrs (1:00 AM)
3. D7 512 ke Busan – 0115hrs (1:15AM)
4. D7 170 ke Jeddah – 0235hrs (2:35AM)</p>
<p style="text-align: justify;">Tambah kenyataan itu, KLIA2 meliputi kawasan yang lebih luas berbanding LCCT dan lebih masa diperlukan untuk mereka sampai dari satu tempat ke tempat yang lain.</p>
<p style="text-align: justify;">Maka, pelanggan AirAsia dan AirAsiaX dinasihatkan tiba 3 jam lebih awal sebelum berlepas dan menguruskan segala keperluan perjalanan seawal yang mungkin.</p>
<p style="text-align: justify;">“Untuk lebih mudah, tetamu digalakkan untuk melakukan daftar masuk sendiri melalui laman sesawang atau peranti mudah alih, sebelum tiba ke KLIA2,” jelas kenyataan itu.</p>
<p style="text-align: justify;">Orang ramai yang mahu mendapatkan maklumat lanjut diminta melayar laman web AskAirAsia di www.airasia.com/ask. - mynewshub.my</p>