KUALA LUMPUR - Sebanyak 226 keranda mangsa nahas pesawat Malaysia Airlines (MAS) MH17 di Kem Tentera Hilversum di Amsterdam, Belanda telah dibuka dan diperiksa bagi pemeriksaan post mortem setakat semalam.

Menteri Kesihatan, Datuk Seri. Dr. S.Subramaniam berkata,  seramai 24 pegawai pasukan `Disaster Victim Identification' (DVI) dari Malaysia iaitu dari Kementerian Kesihatan, Kementerian Pertahanan, polis dan Jabatan Kimia terlibat dalam pemeriksaan itu.

<strong>"Lebih 600 fail post mortem telah dibuka bagi lebih dari 150 `complete bodies' dan lebih 300 `incomplete bodies' yang telah selesai pemeriksan post-mortem.</strong>

<strong>"Satu keranda yang baru tiba di Kem Tentera Hilversum pada 4 Ogos lalu sedang dalam proses pemeriksaan post-mortem," katanya dalam satu kenyataan media hari ini.</strong>

Subramaniam berkata, buat masa ini pasukan DVI Malaysia bersama pasukan DVI antarabangsa berada dalam fasa pemadanan data pemeriksaan antemortem dan post mortem (reconciliation) bagi tujuan pengesahan secara positif identiti mangsa.

"Kementerian Kesihatan akan terus bekerjasama dengan pasukan antarabangsa bagi melaksanakan proses DVI ini dan seterusnya pengesahan identiti mangsa secara positif," katanya.