TELUK INTAN - Anggota Majlis Tertinggi Umno Datuk Seri Ahmad Shabery Cheek hari ini mempersoal sokongan dan pendirian PAS terhadap calon Melayu DAP, Dyana Sofya Mohd Daud, yang menolak undang-undang hudud dilaksanakan di negara ini.

"Kita hendak tanya PAS sekarang, adakah kamu (PAS) akan sokong calon DAP itu (Dyana Sofya pada pilihan raya kecil Parlimen Teluk Intan)," katanya pada majlis santai bersama belia di Kampung Padang Tembak di sini, malam Rabu.

Beliau berkata tindakan PAS menyokong calon DAP itu yang menolak pelaksanaan undang-undang hudud di Kelantan menunjukkan parti itu hanya bertopengkan Islam untuk menutup perjuangan sebenarnya terhadap kuasa dan kepentingan politik parti.

"Sekarang orang Melayu bertanding atas tiket DAP yang menolak hudud PAS, menjadikan PAS ibarat hidung tak mancung pipi tersorong-sorong," katanya.

Sebuah portal berita baru-baru ini melaporkan Dyana Sofya berikrar untuk menentang mana-mana rang undang-undang yang dikemukakan di Parlimen untuk membolehkan hukum hudud dilaksanakan.

Peguam muda itu dilaporkan berkata beliau akan berpegang pada ikrar itu jika dipilih mewakili Parlimen Teluk Intan.

Sementara itu, pada program Santai Minda di Kampung Sungai Kerawai di sini, Ahmad Shabery membidas PAS sebagai hanya memakai topeng Islam sedangkan hakikatnya ia bukan parti Islam yang benar-benar memperjuangkan Islam di negara ini.

Beliau berkata PAS tidak mempunyai prinsip dan ideologi yang tetap selain sentiasa meracuni pemikiran dan memecahbelahkan rakyat terutamanya yang beragama Islam demi kepentingan politik mereka.

Menurutnya sehingga kini, PAS gagal melaksanakan undang-undang hudud di Kelantan sedangkan Umno dan Barisan Nasional menerima pengiktirafan kerana menjadikan Malaysia sebagai negara Islam yang maju dan terbaik di dunia oleh Pertubuhan Kerjasama Islam (OIC) dan negara-negara lain.

"PAS tidak dapat menerima hakikat itu kerana pemikiran politik mereka yang sempit," katanya.

PRK Parlimen Teluk Intan pada 31 Mei ini menyaksikan calon BN, Datuk Mah Siew Keong dicabar calon DAP Dyana Sofya. - BERNAMA

&nbsp;