KLANG - Seorang kapten kapal warga Indonesia hari ini mengaku tidak bersalah di Mahkamah Sesyen di sini atas tuduhan menyimpan 287.1 liter diesel di tempat yang tidak diberi kebenaran oleh pengawal pada Jun lepas.

Nazrin Hasan, 64, didakwa melakukan kesalahan itu di premis bot tunda yang dikenali sebagai Dolwang di Jeti Markas Polis Marin KS/11 Pulau Indah, dekat sini pada 3 petang, 27 Jun lepas.

Dia didakwa mengikut Seksyen 20 (1) Akta Kawalan Bekalan 1961 dan dibaca bersama di bawah Seksyen 34 Kanun Keseksaan.

Jika sabit kesalahan, tertuduh boleh dihukum di bawah Seksyen 22 (1) Akta Kawalan Bekalan 1961 (Pindaan 2006)(Akta A 1270/2006) yang memperuntukkan denda tidak melebihi RM100,000 atau dua tahun penjara atau kedua-duanya sekali.

Pegawai pendakwa daripada Kementerian Perdagangan Dalam Negeri, Koperasi dan Kepenggunaan K. Selvarajoo tidak menawarkan sebarang jaminan kepada Nazrin dengan alasan tertuduh berpotensi meninggalkan negara ini.

Bagaimanapun sekiranya mahkamah memberikan jaminan, pihak pendakwa mencadangkan jaminan RM70,000 dengan dua penjamin warganegara Malaysia, selain pasport tertuduh diserahkan kepada mahkamah.

Peguam Nurul Ikrimah Mohd Raya yang mewakili tertuduh memohon jumlah jaminan yang lebih rendah memandangkan tertuduh sudah berkahwin dan mempunyai empat orang anak yang perlu ditanggungnya.

Hakim Tasnim Abu Bakar menetapkan jaminan RM20,000 dengan dua penjamin warga Malaysia selain mengarahkan pasport diserahkan kepada mahkamah.

Tertuduh juga diarah melapor diri di balai polis terdekat pada Sabtu setiap minggu pertama dan ketiga.

Kes disebut semula pada 21 Ogos depan. - BERNAMA