KUALA LUMPUR - Seramai 286 perokok dikenakan kompaun kerana merokok dalam kenderaan awam melalui satu operasi yang dilakukan Kementerian Kesihatan pada 16 Mei lalu.

Ketua Pengarah Kesihatan, Datuk Dr. Noor Hisham Abdullah berkata, ‘ops kenderaan awam' itu bertujuan menguatkuasakan peraturan larangan merokok dalam kenderaan awam.

“Mereka ini turut dikompaun kerana merokok di hentian pengangkutan awam. Kesemua perokok ini dikenakan kompaun minimum RM250 seorang.

“Sebanyak 199 kompaun turut dikenakan ke atas pemilik kenderaan awam kerana tidak mempamerkan Tanda Larangan Merokok dalam kenderaan mereka,” katanya melalui satu kenyataan media hari ini.

Noor Hisham turut memaklumkan, seramai lapan orang perokok dikompaun RM250 seorang kerana memiliki rokok tidak sah.

Tegasnya, mereka yang gagal menjelaskan kompaun itu dalam tempoh ditetapkan akan didakwa di mahkamah dan boleh didenda maksimum RM10,000 atau penjara maksimum dua tahun.

Jelasnya, sebanyak 2,317 kenderaan awam termasuk teksi dan bas serta 251 buah hentian pengangkutan awam diperiksa dalam ‘Ops Kenderaan Awam' tersebut.

Tambahnya, Kementerian Kesihatan akan meneruskan operasi penguatkuasaan Peraturan-Peraturan Kawalan Hasil Tembakau 2004 itu secara berkala.

Menurutnya, ia bertujuan melindungi orang ramai daripada bahaya asap rokok kerana merokok boleh menyebabkan penyakit kronik seperti paru-paru obstruktif, penyakit jantung dan kanser paru-paru.

“Para perokok juga dinasihati agar berhenti merokok dan prihatin terhadap bahaya asap rokok pasif mereka kepada orang yang tidak merokok. - mynewshub.my