<p style="text-align: justify;">
GEORGE TOWN - Dewan Undangan Negeri Pulau Pinang dibubar secara rasmi hari ini bagi membolehkan pilihan raya umum Dewan Undangan Negeri (DUN) ke-13 berlangsung serentak dengan pilihan raya peringkat Parlimen.</p>
<p style="text-align: justify;">Ketua Menteri Lim Guan Eng berkata beliau berjumpa dengan Yang Dipertua Negeri Tun Abdul Rahman Abbas pagi ini bagi mendapat perkenan pembubaran DUN negeri itu.</p>
<p style="text-align: justify;">Berucap pada majlis perjumpaan dengan Anggota Exco dan pegawai-pwgawai kanan kerajaan negeri di sini, Lim berkata Speaker DUN Datuk Abdul Halim Hussin telah menyerahkan notis pengisytiharan pembubaran berkenaan kepada SPR negeri pada pukul 11 pagi.</p>
<p style="text-align: justify;">Pulau Pinang mempunyai 40 kawasan DUN dengan 19 kerusi terletak di pulau, dan selebihnya di tanah besar.</p>
<p style="text-align: justify;">Pada pilihan raya umum lepas, pakatan pembangkang membentuk kerajaan negeri apabila DAP memenangi 19 kerusi DUN, PKR memenangi sembilan kerusi dan PAS memenangi satu kerusi DUN iaitu di Permatang Pasir.</p>
<p style="text-align: justify;">BN pula hanya memenangi 11 kerusi DUN dan kesemuanya diwakili Umno.</p>
<p style="text-align: justify;">Bagi 13 kerusi Parlimen, pada pilihan raya umum 2008 DAP miliki tujuh, PKR empat dan Umno dua.</p>
<p style="text-align: justify;">Bagaimanapun, dua daripada anggota parlimen PKR iaitu Datuk Seri Zahrain Hashim (Bayan Baru) dan Tan Tee Beng (Nibong Tebal) kemudiannya meninggalkan parti berkenaan dan mengisytiharkan sebagai wakil rakyat bebas. - BERNAMA</p>