BESUT - Kementerian Pendidikan mengalu-alukan cadangan daripada kerajaan Terengganu dalam melaksanakan pelbagai program bagi memastikan Sekolah Imtiaz di negeri ini dan Melaka mencapai kecemerlangan setanding sekolah elit di seluruh negara.

Menteri Pendidikan Kedua Datuk Seri Idris Jusoh berkata justeru, keputusan kerajaan negeri menyerahkan bangunan Kompleks Imtiaz di Bukit Keluang di sini untuk diguna oleh Sekolah Imtiaz Besut, yang kini menumpang di bangunan Asrama Berkelompok di Padang Landak Jerteh sejak empat tahun lepas, merupakan satu langkah bijak.

Beliau berkata penyerahan kompleks bernilai RM40 juta itu, yang dibina di tapak seluas 16 hektar, sesuai dengan tujuan asal pengwujudan Sekolah Imtiaz di Terengganu bagi melahirkan pelajar berjaya di dunia dan akhirat.

"Saya mengucapkan terima kasih dan menghargai keputusan yang dibuat oleh Menteri Besar Datuk Ahmad Razif Abdul Rahman yang mengembalikan Kompleks Imtiaz Bukit Keluang kepada pelajar Sekolah Imtiaz Besut mulai tahun depan," katanya kepada pemberita selepas menyampaikan sumbangan kepada golongan miskin di beberapa kampung sekitar kawasan Dewan Undangan Negeri Jerteh.

Sehubungan itu, Idris memaklumkan satu perhimpunan kesyukuran oleh penduduk Besut akan diadakan bagi mengucapkan terima kasih atas keputusan menyerahkan kompleks itu kepada Sekolah Imtiaz Besut selepas Aidilfitri.

Idris, yang juga Anggota Parlimen Besut berkata untuk itu, beliau akan meminta tarikh sesuai daripada Menteri Besar sebelum mengadakan majis berkenaan yang dijangka dihadiri lebih 8,000 penduduk.

Beliau turut melahirkan rasa syukur kerana konsep Sekolah Imtiaz yang bermula tahun 1999 bagi menghasilkan generasi Ulul Albab dan 'membumikan al-Quran' dalam diri pelajar bukan sahaja semakin berkembang di setiap daerah di Terengganu, malah di Melaka dan bakal diikuti Kedah tidak lama lagi.

Katanya, Sekolah Imtiaz yang berkonsepkan pendidik Ulul Abab itu menekankan generasi ke arah pintar quranik, ensiklopedik dan ijtihadik.

Turut hadir Pengerusi Jawatankuasa Kesihatan, Pembangunan Wanita, Keluarga dan Masyarakat Negeri Muhammad Pehimi Yusof, yang juga Anggota Dewan Undangan Negeri Kawasan Jerteh. - BERNAMA