<p style="text-align: justify;">KUALA LUMPUR - Setiausaha Agung DAP, Lim Guan Eng menggesa umat bukan Islam negara ini terus memberi tekanan kepada PAS dan UMNO supaya tidak melaksanakan undang-undang hudud di Kelantan.</p>
<p style="text-align: justify;">Beliau mendakwa, tekanan itu masih diperlukan meskipun PAS membatalkan hasrat untuk membawa Rang Undang-Undang Persendirian (hudud) di Dewan Rakyat pada persidangan Parlimen pada Jun ini.</p>
<p style="text-align: justify;">“PAS tidak disangka memberi sesuatu yang positif bersempena Hari Wesak tahun ini apabila Presidennya, Datuk Seri Abdul Hadi Awang mengumumkan membatalkan hasrat untuk membawa Rang Undang-Undang Persendirian (hudud) di Dewan Rakyat pada Jun ini.</p>
<p style="text-align: justify;">“Memandangkan PAS membatalkan sementara rancangan itu bagi memberi tempoh kepada penubuhan Jawatankuasa Teknikal antara kerajaan Pusat dan Kerajaan Kelantan untuk meneliti dan mengemukakan cadangan tindakan ke arah pelaksanaan Kanun Jenayah Syariah (II) 1993 Kelantan, pembatalan itu juga memberi tempoh kepada bukan Islam terus memberi tekanan supaya tidak melaksanakan undang-undang itu,” katanya melalui satu kenyataan media hari ini.</p>
<p style="text-align: justify;">Guan Eng mendakwa, semua badan bukan kerajaan (NGO) bukan Islam mesti juga memberi tekanan kepada PAS dan UMNO supaya tidak melaksanakan undang-undang hudud di Kelantan.</p>
<p style="text-align: justify;">“NGO bukan Islam mesti memberi tekanan dan meyakinkan Ahli Parlimen UMNO tidak menyokong rancangan PAS di Parlimen memandangkan gabungan Ahli Parlimen PAS dan UMNO dalam hal itu sudah cukup menjayakan rancangan tersebut,” dakwanya. - mynewshub.my</p>