KUALA PILAH - Orang ramai diingatkan supaya menjadi pengguna bijak ketika berbelanja terutama pada bulan Ramadan ini dan ketika membeli persiapan untuk menyambut Aidilfitri.

Menteri Perdagangan Dalam Negeri, Koperasi dan Kepenggunaan Datuk Seri Hasan Malek berkata sebagai pengguna, orang ramai mempunyai kuasa untuk menentukan harga.

"Jika kuasa yang ada digunakan sepenuhnya oleh pengguna maka para peniaga akan lebih berhati-hati menetapkan harga barangan mereka," katanya kepada pemberita sempena majlis berbuka puasa Dewan Undangan Negeri (DUN) Juasseh di Masjid Kariah Kampung Tengkek, Batu Kikir dekat sini, hari ini.

Beliau yang juga anggota Parlimen Kuala Pilah berkata kurangnya kesedaran pengguna mengenai hak-hak mereka menyebabkan mereka selalu ditindas oleh segelintir peniaga yang suka mengambil kesempatan.

Katanya kempen penurunan harga yang sedang berjalan sekarang sebenarnya memberi faedah kepada banyak pihak terutama pengguna dan juga pemilik pasar raya.

"Bagi pihak pengguna, mereka dapat menjimatkan wang kerana dapat membeli barangan dengan harga yang murah manakala bagi pemilik pasar raya pula, ia dapat menarik lebih ramai pengguna untuk membeli barangan mereka.

"Kesannya, permintaan untuk barangan tersebut akan bertambah dan seterusnya meningkatkan jumlah jualan. Situasi menang-menang ini seharusnya diteruskan bagi
memberi manfaat kepada semua pihak untuk membantu menggerakkan ekonomi negara," katanya.

Hasan juga berkata laman web 1pengguna.com disediakan khusus untuk memberi maklumat kepada pengguna mengenai harga barangan di pasar basah, pasar borong dan pasar raya di seluruh negara untuk memberi peluang kepada pengguna membandingkan harga dan membuat pilihan yang baik sebelum berbelanja.

Katanya menangani isu kenaikan kos sara hidup bukan satu tugas yang mudah, namun jika semua pihak berganding bahu, kerajaan yakin situasi itu mampu dikawal agar kesannya kepada rakyat adalah pada tahap minima.

Mengenai laporan terdapat para peniaga yang menjual makanan yang sudah basi di bazar Ramadan, beliau berkata tindakan akan diambil mengikut peraturan sekiranya peniaga masih degil dan cuai.

Hasan berkata pihaknya bekerjasama dengan Jabatan Kesihatan untuk mengesan perbuatan sedemikian.

"Perkara sebegini tidak sepatutnya berlaku terutama pada bulan Ramadan yang mulia dan penuh barakah ini. Janganlah kita meletakkan faktor keuntungan melebihi daripada segala-galanya. Biarlah kita berpada-pada dalam tindak-tanduk kita," katanya. - BERNAMA