TELUK INTAN - Keputusan Pilihan Raya Kecil (PRK) Parlimen Teluk Intan dijangka diumumkan seawal pukul 9 malam esok, kata Pengarah Suruhanjaya Pilihan Raya (SPR) Perak Ahmad Adli Abdullah.

Beliau berkata pengiraan undi akan dibuat sebaik pusat mengundi ditutup pada pukul 5 petang.

"Satu pusat mengundi iaitu di Sekolah Rendah Jenis Kebangsaan (Tamil) Ladang Sungai Timah yang mempunyai satu saluran akan ditutup sejam lebih awal pada pukul 4 petang berikutan bilangan pengundi yang sedikit," katanya kepada pemberita selepas meninjau pusat penjumlahan undi di Sekolah Menengah Kebangsaan Abdul Rahman Talib, di sini, hari ini.

Beliau berkata peti undi pertama dijangka tiba di pusat penjumlahan undi pada pukul 6.30 petang.

PRK Parlimen Teluk Intan akan menyaksikan 59,927 pengundi biasa mengundi di 35 buah pusat mengundi melalui 120 saluran.

Pada pengundian awal 27 Mei lepas, sebanyak 95.61 peratus atau 392 daripada 410 pengundi keluar mengundi.

Ditanya mengenai peratusan keluar mengundi, beliau berkata SPR menyasarkan peratusan keluar mengundi mampu mencecah 80 peratus, sama seperti peratusan keluar mengundi pada Pilihan Raya Umum (PRU) ke-13.

Beliau mengingatkan parti politik terlibat agar mematuhi peraturan yang termaktub dalam Akta Pilihan Raya dan Akta Kesalahan Pilihan Raya, antara lain larangan berkempen selepas pukul 12 tengah malam ini.

"Parti-parti politik juga diingatkan tidak mendirikan barong atau pondok panas berhampiran pusat mengundi pada hari pengundian esok, kerana pihak SPR telah menyediakan barong bagi tujuan penyemakan status mengundi di semua pusat mengundi," katanya.

Katanya persiapan untuk hari pengundian esok berjalan lancar dan beliau mengingatkan pengundi supaya membawa kad pengenalan dan memastikan saluran mengundi masing-masing, selain tidak memakai pakaian melambangkan parti politik semasa hari mengundi.

PRK Parlimen Teluk Intan esok menyaksikan pertandingan satu lawan satu antara calon Barisan Nasional (BN) Datuk Mah Siew Keong, 53, dan calon DAP Dyana Sofya Mohd Daud, 27.

PRK itu diadakan berikutan kematian penyandang kerusi Parlimen itu, Seah Leong Peng, 48, daripada DAP akibat kanser pada 1 Mei lepas. - BERNAMA