KUALA LUMPUR - Kira-kira 22,320 jemaah haji Malaysia musim ini bakal menerima kit kesihatan bagi digunakan untuk merawat penyakit ringan, sumbangan syarikat Chemical Company of Malaysia Berhad (CCM).

Pengarah Bahagian Farmaseutikal CCM, Leonard Ariff Abdul Shatar berkata sumbangan menerusi Program Shabat Korporat Tabung Haji itu bernilai lebih RM500,000.

Kit tersebut mengandungi produk seperti Uphamol 650mg untuk meredakan sakit kepala atau demam, Eye Glo Regular untuk melegakan kerengsangan mata, Donna Glucosamine bagi melegakan sakit sendi dan otot serta Beacolytic Elixir 60ml untuk mengurangkan kahak batuk.

Dalam satu kenyataan, Leonard Ariff berkata sehingga kini, CCM telah menyumbang 404,000 kit kesihatan bernilai lebih RM8 juta kepada jemaah haji Malaysia.

CCM merupakan pekilang farmaseutikal generik dan baja sebatian terbesar di Malaysia serta merupakan syarikat utama dalam industri baja, kimia dan farmaseutikal. - BERNAMA