MANCHESTER – Selepas mengharungi musim ini dengan penuh kedukaan, Manchester United akhirnya mengukir senyuman selepas menemui bintang baru mereka pada perlawanan menentang Hull City awal pagi tadi, yang menyaksikan anak-anak buah Ryan Giggs mencatat kemenangan 3-1.

James Wilson, 18, yang membuat kemunculan pertama bersama skuad senior meledak dua gol pada minit ke-31 dan 61, selain memainkan peranan cukup berkesan bagi membantu pasukannya beraksi cemerlang sepanjang perlawanan terakhir United di laman sendiri musim ini.

Ia bagaikan satu kesinambungan bakat buat Giggs yang sudahpun mencapai usia 40 tahun, masuk sebagai pemain gantian pada separuh masa kedua.

Secara keseluruhannya, Giggs telah membuat penampilan sebanyak 963 kali, dan itu mungkin yang terakhir bersama United.

Dalam perlawanan itu, Giggs mempamerkan sentuhan berharga apabila membantu Robin van Persie meledak gol ketiga pada minit ke-86.

Giggs yang mengendalikan United buat perlawanan ketiga selaku pemangku pengurus, masih belum membuat keputusan sama ada mahu meneruskan karier sebagai pemain atau tidak bagi musim ke-24 tahun depan.

Pada masa sama, kariernya sebagai jurulatih masih tidak menentu kerana United buat masa ini masih mencari pengganti sesuai Daved Moyes.

Suasana di Old Trafford awal pagi tadi juga agak emosional kerana ia merupakan perlawanan terakhir buat Nemanda Vidic di hadapan penyokong tuan rumah sebelum berhijrah ke Inter Milan musim depan. Vidic menyertai United sejak 2006.

Bagaimanapun, kehadiran Wilson memberi harapan positif buat United yang turut menurunkan seorang lagi pemain muda, Tom Larence, 20, di bahagian serangan.

Giggs menyifatkan, kedua-dua bintang muda itu bakal menyinari United pada masa depan.

“Anda telah saksikan sedikit sinar masa depan dan inilah dia United. Kita tidak akan berdiam diri dan sentiasa memberi peluang kepada pemain muda serta cuba bermain bola sepak yang menarik,” kata Giggs.

Kemenangan itu menyaksikan United kekal di tanggan ketujuh di belakang Tottenham dan masih berpeluang untuk melayakkan diri ke Liga Eropah.

Kali terakhir United gagal layak ke saingan peringkat Eropah adalah pada 1990. - <strong>ABNXCESS</strong>