TELUK INTAN - Proses pengundian bagi Pilihan Raya Kecil Parlimen Teluk Intan tamat apabila semua 35 pusat mengundi ditutup jam 5 petang tadi.

Hanya pusat mengundi di Sekolah Jenis Kebangsaan Tamil Ladang Sungai Timah ditutup awal pada jam 4 petang.

Parlimen Teluk Intan mempunyai dua kawasan Dewan Undangan Negeri (DUN) iaitu Pasir Bedamar dan Changkat Jong. Terdapat 17 pusat mengundi di DUN Pasir Bedamar dan 18 di DUN Changkat Jong.

PRK Parlimen Teluk Intan menyaksikan pertandingan satu lawan satu antara calon Barisan Nasional (BN) dan DAP.

BN diwakili Presiden GERAKAN, Datuk Mah Siew Keong manakala DAP diwakili setiausaha politik kepada Ahli Parlimen Gelang Patah, Lim Kit Siang, Dyana Sofya Mohd Daud.

Bagaimanapun, hanya Datuk Mah Siew Keong keluar mengundi di Sekolah Menengah Kebangsaan Sultan Abdul Aziz kira-kira jam 9.10 pagi tadi.

Kerusi Teluk Intan kosong berikutan kematian penyandangnya, Seah Leong Peng, 48, akibat kanser pada 1 Mei lalu.

Pada Pilihan Raya Umum Ke-13 (PRU-13) tahun lalu, Seah menewaskan calon Barisan Nasional, Datuk Mah Siew Keong dan calon Bebas, Moralingam Kannan dengan majoriti 7,313 undi.

Keputusan penuh PRK Parlimen Teluk Intan dijangka diketahui seawal jam 9 malam ini.

Pada pengundian awal 27 Mei lalu, sebanyak 95.61 peratus atau 392 daripada 410 pengundi keluar mengundi. - <strong>BH Online</strong>