<p style="text-align: justify;">PARIT BUNTAR - Seorang nelayan mati lemas selepas terjatuh ke dalam laut ketika menaikkan pukat yang sarat dengan hasil tangkapan ikan dan udang di Perairan Tanjung Piandang di sini kelmarin.</p>
Rakan mangsa yang enggan dikenali berkata, ketika kejadian pada jam 8.30 pagi itu, S Selvanathan, 48, disedari jatuh ke dalam laut oleh seorang rakannya yang pada mulanya menyangka dia pandai berenang.

Menurutnya, bagaimanapun mangsa dilihat terkapai-kapai sebelum tenggelam ke dalam laut.

“Seorang rakan terus terjun ke dalam laut untuk menyelamatkan mangsa. Selepas berjaya membawa mangsa naik ke atas bot, kami bergegas pulang ke pengkalan untuk menghantar mangsa ke klinik kesihatan berhampiran,” katanya ketika ditemui di sini semalam.

Menurutnya, sepanjang perjalanan ke klinik, pelbagai cara dilakukan untuk menyedarkan Selvanathan namun mangsa tidak menunjukkan sebarang petanda positif.

Katanya, sebaik tiba di pengkalan, dia dan rakannya terus menghantar mangsa ke Hospital Parit Buntar namun apabila tiba di situ, mereka dimaklumkan bahawa mangsa sudah meninggal dunia.

“Kami terpaksa menerima hakikat bahawa rakan yang disangka pengsan sebenarnya telah tiada. Kami segera maklumkan kejadian itu kepada keluarga mangsa,” katanya.

Sementara itu, Ketua Polis Daerah Kerian, Superintendan Mat Fauzi Nayan ketika ditemui mengesahkan menerima laporan mengenai kejadian itu.

Menurutnya, hasil bedah siasat ke atas Selvanathan mengesahkan mangsa mati akibat lemas.

“Siasatan menyeluruh dijalankan terhadap kes ini dan hasil bedah siasat pihak forensik mengesahkan mangsa mati akibat lemas," katanya.

Kes tersebut diklasifikasikan sebagai mati mengejut dan tiada sebarang unsur jenayah dikesan. - <b>Sinar Harian Online</b>