NILAI - Seorang pemandu lori surat khabar maut selepas lorinya melanggar belakang sebuah treler di Kilometer 266.6, Lebuh Raya Utara-Selatan, arah selatan dekat sini, hari ini.

Dalam kejadian 3.45 pagi itu, mangsa Sheikh Fahid Amjid, 37, meninggal dunia di tempat kejadian akibat tersepit di tempat duduk pemandu dan mengalami cedera parah di kepala dan badan.

Jurucakap polis berkata, siasatan awal pihaknya mendapati mangsa yang memandu bersendirian dipercayai dalam perjalanan dari Kuala Lumpur menuju ke Seremban untuk menghantar surat khabar.

Katanya, sejurus sampai di lokasi kejadian, lori tiga tan dipandu mangsa tiba-tiba hilang kawalan lalu merempuh bahagian belakang sebuah treler.

Kejadian itu mengakibatkan bahagian depan lori remuk teruk dan mangsa tersepit serta meninggal dunia akibat kecederaan di kepala dan badan.

Mayat mangsa dihantar ke Hospital Tuanku Jaafar, di sini, untuk bedah siasat.

Operasi menyelamat dijalankan oleh sepasukan enam anggota bomba daripada Balai Bomba dan Penyelamat Nilai. - BERNAMA