<strong>SEBAGAI</strong> tanda bantahan terhadap keganasan tentera Zionis di Palestin, Prof. Stephen Hawking telah menyertai mogok akademik terhadap negara itu dengan menarik diri daripada menyertai sebuah persidangan yang dianjurkan oleh Presidennya Shimon Peres di Jerusalem.

Hawking, 71,yang merupakan seorang pakar fizik teorikal dan Profesor Matematik di Universiti Cambridge terkenal, telah menerima jemputan untuk menjadi sebahagian daripada panel kehormat pada konferens tahunan itu. Acara yang dilangsungkan buat kali kelima itu bakal dihadiri oleh barisan selebriti ternama antarabangsa, dijangka akan menarik ribuan peserta dan ber dengan sambutan hari jadi Peres yang ke-90.

Tahap kesihatan Hawking tidak berada dalam keadaan baik buat masa ini, namun itu bukanlah sebab utama beliau menarik diri daripada menyertai forum itu. Beliau telah menulis kepada Presiden Israel itu bagi menyatakan bahawa beliau telah berubah fikiran. Walaupun keputusan Hawking masih belum diumumkan kepada orang ramai, namun sebuah kenyataan yang disahkan sendiri oleh Hawking telah diterbitkan oleh Jawatankuasa British bagi Universiti-Universiti Palestin dengan deskripsi: <strong>"Keputusan menghormati boikot ini adalah daripada kerelaan hatinya, berdasarkan pengetahuan beliau mengenai bumi Palestin,serta nasihat daripada kenalan akademik beliau di sana."</strong>

Penyertaan Hawking mencetuskan satu lagi kemenangan dalam kempen memboikot, menafikan hak serta melakukan sekatan yang disasarkan terhadap institusi pendidikan Israel.

Pada April lalu, Persatuan Guru Ireland telah menjadi pertubuhan pendidik pertama di Eropah yang melakukan mogok terhadap Israel, dan Persatuan Pengajian Amerika-Asia di Amerika Syarikat juga menyuarakan sokongan terhadap kempen itu.

Keputusan Hawking bagaimanapun telah mendapat kritikan hebat di laman Facebook, dengan ramai pengguna memfokuskan pandangan negatif mereka terhadap keadaan fizikal profesor itu dan tak kurang juga yang melabel beliau sebagai anti-semitik.

Hawking bukanlah selebriti British pertama yang menolak jemputan lawatan ke Israel, malah beberapa barisan penyanyi berpengaruh seperti Elvis Costello, Roger Waters, Brian Eno, Annie Lennox dan Mike Leigh turut memberikan respon yang sama.

Ahli fizik yang popular dengan teori 'Big Bang' itu bagaimanapun telah beberapa kali menjejakkan kaki ke Israel dan yang terbaru adalah pada tahun 2008,dimana beliau dijemput sebagai tetamu kedutaan British di Tel Aviv untuk menyampaikan syarahan umum di beberapa buah universiti di Israel dan wilayah Palestin.

Sejak daripada itu, persepsi beliau terhadap Israel telah berubah secara serta-merta apabila beliau mengutuk tindakan mereka melancarkan serangan selama tiga minggu di Gaza dengan menyamakan Zionis dengan apartheid di Afrika Selatan pada tahun 1990.- MYNEWSHUB