SHAH ALAM - Sekretariat Jom Tolak Pakatan yang diwakili enam badan bukan kerajaan (NGO) di Selangor menyediakan hampir 15,000 sukarelawan bagi membantu memastikan pilihan raya umum (PRU) ke-13 di negeri itu berjalan lancar dan aman.

Setiausaha Agung Jalur Tiga (Jati) Mohd Norman Toha berkata sukarelawan itu akan bekerjasama rapat dengan polis untuk membendung sebarang provokasi yang mungkin cuba dicetuskan mana-mana pihak.

"Kita akan bertindak memastikan mana-mana pihak yang cuba buat provokasi kita akan tangkap dan serah kepada pihak polis. Ini kerana kami rakyat Malaysia khususnya rakyat Selangor mahukan suasana PRU yang aman dan harmoni," katanya dalam sidang akhbar di sini hari ini.

Turut hadir, Presiden Gagasan Anti Penyelewengan Selangor (GAPS) Hamidzun Khairuddin, Presiden Ikatan Kebajikan dan Dakwah Selangor Rosdi Long, Yang Dipertua Perkasa Selangor Abu Bakar Yahya, Pesuruhjaya Tolak Individu Bernama Anwar Ibrahim (Tibai) Selangor &amp; Wilayah Persekutuan Wan Indra Putra Ahmad dan Naib Presiden Kelab Perpaduan Insan Selangor T. Selvasingam.

Hamidzun berkata pihaknya menolak sebarang cubaan untuk mencetuskan hura hara dan kacau bilau oleh pihak asing semasa PRU.

Pihak berkenaan dijangka menggunakan medan PRU ke-13 untuk menekan rakyat untuk mengikut telunjuk dan kemahuan mereka.

"Anasir itu telah mendapat latihan dan bantuan kewangan dari NGO negara asing yang berhasrat menjajah budaya serta pemikiran rakyat Malaysia. Kami mengecam kemasukan haram dana asing yang membiayai mana-mana parti dalam PRU," katanya.

Sehubungan itu, beliau menggesa agar Suruhanjaya Pilihan Raya (SPR) lebih bertegas dan menyiasat perkara itu dengan serius kerana pihaknya mahukan PRU ke-13 berjalan dengan aman.

Rosdi meminta mana-mana parti politik yang bakal bertanding pada PRU ke-13 supaya menjaga dan memelihara kesucian institusi rumah ibadah bagi memelihara perpaduan umat.

"Jangan jadikan institusi rumah ibadah seperti masjid sebagai pentas berpolitik kerana kita bimbang ia membawa kepada kemudaratan dan perpecahan yang lebih merugikan.

"Mereka juga dinasihatkan supaya tidak mempolitikkan isu penting yang boleh menjejaskan kepentingan umum seperti hal ehwal keselamatan negara, perpaduan kaum dan institusi raja," katanya. - Bernama