KUALA LUMPUR - Menteri di Jabatan Perdana Menteri Tan Sri Joseph Kurup mengingatkan semua pihak supaya memastikan keharmonian agama di negara ini terus dipelihara.

Sehubungan itu, semua pihak diharapkan tidak melakukan sebarang tindakan yang berbaur hasutan seperti demonstrasi di depan rumah-rumah ibadat di negara, katanya dalam kenyataan di sini hari ini.

Beliau berkata pihak polis yang dihubungi memberikan jaminan untuk memastikan rumah ibadat berada dalam keadaan yang baik.

Kurup berkata beliau tidak rela melihat keharmonian dan persefahaman antara penganut pelbagai agama di Malaysia yang dinikmati selama ini terancam.

Beliau berkata demikian bagi mengulas rancangan beberapa cawangan Umno dan NGO Islam di Selangor mengadakan perhimpunan di hadapan gereja-gereja di negeri itu esok sebagai membantah kenyataan Pengarang Mingguan The Herald, Paderi Lawrence Andrew berhubung penggunaan kalimah 'Allah'.

Pada 27 Dis lepas, Lawrence menerusi 'The Malaysian Insider' berkata gereja Katolik di Selangor akan terus menggunakan kalimah Allah dalam perhimpunan mingguannya yang menggunakan Bahasa Malaysia walaupun Jabatan Agama Islam Selangor (Jais) telah menghantar notis peringatan mengenai larangan penggunaan kalimah itu oleh bukan Islam.

Perhimpunan itu juga bertujuan mendesak paderi berkenaan menarik balik kenyataannya dan meminta maaf secara terbuka kepada umat Islam setelah turut disifatkan biadab dan berunsur penderhakaan kepada Sultan Selangor.

Sultan Selangor Sultan Sharafuddin Idris Shah sebelum ini menitahkan semua rakyat, khasnya di Selangor, tanpa mengira kaum dan latar belakang agar akur dan patuh terhadap larangan penggunaan kalimah Allah oleh bukan Islam seperti yang tertakluk mengikut peruntukan Seksyen 9, Bahagian 1, Enakmen Ugama Bukan Islam (Kawalan Pengembangan Di Kalangan Orang Islam) 1988.- BERNAMA