KUALA LUMPUR - Aliran trafik di Lebuhraya Utara-Selatan (Plus) dari kedua-dua arah menghala ke ibu negara dilaporkan perlahan setakat 1 tengah hari ini berikutan orang ramai mulai pulang ke ibu kota selepas bercuti panjang sempena Aidilfitri.

Jurucakap Pusat Kawalan Trafik Plus Expressways Sdn Bhd berkata trafik bergerak perlahan dari utara iaitu dari laluan Tapah ke Bidor berikutan kemalangan kecil yang berlaku di KM327 arah selatan.

"Trafik turut bergerak perlahan dari selatan iaitu dari laluan Seremban ke Nilai berikutan peningkatan bilangan kenderaan," katanya ketika dihubungi Bernama.

Sementara itu, jurucakap Lembaga Lebuhraya Malaysia (LLM) berkata trafik bergerak perlahan di dua laluan iaitu dari terowong Menora ke Ipoh dan Tapah ke hentian Rehat dan Rawat (R&amp;R) Tapah berikutan kemalangan yang dilaporkan di KM264 dari terowong Menora dan di KM237 laluan ke Tapah.

"Trafik juga perlahan dari laluan Bukit Berapik ke R&amp;R Sungai Perak dan di laluan Jawi ke Alor Pongsu.

"Trafik juga perlahan di Lebuhraya Pantai Timur dari Plaza Tol Gombak dan di R&amp;R Genting Sempah ke terowong Genting Sempah berikutan kereta rosak di KM37.5," katanya.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1800-88-7752 serta laman Twitter di www.twitter.com/llminfotrafik. - BERNAMA