Sedekad lalu waktu bertugas di Kosmo!, saya pernah menghadiri satu majlis makan di restoran Kelantan Delights di Suria KLCC dan menemui secara peribadi pemiliknya, Juhaidi Yean. Itu ialah hari terakhir beliau berniaga di pusat beli-belah gred A itu sebelum diarah keluar dan diambil alih sebuah restoran makanan Korea.

Acara makan itu agak emosional dan Juhaidi kelihatan sebak apabila ramai rakannya termasuk dari kelompok yang dilabel ‘ultranasionalis’ UMNO datang memberi kata-kata semangat. Ketika itu NGO Melayu seperti Teras, PPIM, JMM atau Perkasa mungkin baru ‘bertatih’ tetapi hakikatnya nasib beliau tiada siapa yang peduli.

Maklumlah BN baru saja menang besar PRU-11 pada 2004 ekoran rakyat teruja melihat peralihan kuasa daripada Tun Mahathir Mohamad kepada Tun Abdullah Badawi. Saya walaupun tidak bertugas pada hari itu namun tetap menulis laporan berita mengenai kisah restoran itu malangnya ia ‘dibuang’ kerana dianggap rasis.

Apabila saya ceritakan kepada Juhaidi bahawa isteri saya baru membuka sebuah kedai telekomunikasi Celcom di Alamanda Putrajaya, yang turut diuruskan Suria KLCC; beliau bangga kerana ada juga anak Melayu memasuki kompleks gred A. Tetapi Juhaidi memberi nasihat agar<strong> ‘bersiap sedia’</strong> untuk menjadi seperti beliau.

Hakikatnya Kelantan Delights bukan gagal kerana ia sudah beroperasi dengan rekod cemerlang di Suria KLCC selama 10 tahun namun akhirnya tewas kerana isu kadar sewa keterlaluan. Sebelum itu kecoh juga apabila kedai jean popular Levi’s Dockers milik peniaga Melayu pun terpaksa keluar dari situ atas perkara yang sama.

Suria KLCC kini hanya ada 10 buah kedai milik Melayu daripada keseluruhan 380 buah atau 2.6% walaupun diuruskan Petronas, sebuah GLC yang sepatutnya menjaga orang Melayu. Hari ini selepas 10 tahun, kata-kata Juhaidi itu ada asasnya dan kini giliran saya pula terpaksa ‘angkat kaki’ keluar dari Alamanda Putrajaya.

Memang sedih lihat keadaan ini tetapi hidup perlu diteruskan atau jika saya ‘berdegil’ masih lagi di situ atas prinsip maruah Melayu, mungkin saya sekeluarga bakal mati kebuluran. Maka lebih baik keluar cari tempat lain meskipun selepas ini jumlah peniaga Melayu di situ hanya tinggal 7 daripada 282 buah kedai atau 2.5%.

Bermula daripada sewa serendah RM2,500 ketika Alamanda Putrajaya dirasmikan 10 tahun lalu oleh Tun Abdullah, kini kadarnya cecah RM30,000 sebulan. Sebelum saya ada beberapa lagi peniaga Melayu keluar dari situ termasuk yang paling kontroversi, butik Zaida; antara kedai perintis ketika kompleks itu dibuka pada 2004.

Meskipun hayat kedai saya cuma 10 tahun, saya bangga dapat beri khidmat bukan saja kepada warga Putrajaya, bahkan Perdana Menteri, Najib Tun Razak dan beberapa menteri Kabinet yang sering ke kedai saya untuk bayar bil mereka antaranya Zahid Hamidi, Husni Hanadzlah, Shafie Apdal dan Hishammuddin Hussein.

Juga personaliti terkenal TV AlHijrah, Ustaz Don serta Datuk Bandar KL, Ahmad Phesal; yang saya kenali secara peribadi ketika beliau jadi YDP Majlis Perbandaran Pulau Pinang dan saya wartawan Kosmo! di biro Pulau Pinang pada 2005. Beliau malah berbangga kerana ada juga anak Melayu jadi tauke kedai Celcom.

Sekadar rekod, dianggarkan ada kira-kira 2,000 kedai Celcom di seluruh Lembah Klang tetapi bilangan dimiliki orang Melayu tidak mampu pun untuk bentuk satu pasukan bola sepak. Bayangkanlah apabila Celcom anjurkan majlis berbuka puasa untuk peniaga Melayunya, jumlah kerusi lebih banyak daripada orang yang hadir!

Ironi, jika Celcom buat majlis sambutan rumah terbuka Tahun Baru Cina, dewan ballroom hotel terkemuka pun boleh penuh sesak hampir hendak runtuh dibuatnya. Ia sekali gus menunjukkan majoriti besar peniaga kedai Celcom bukannya Melayu walhal 99% pelanggan perkhidmatan Celcom pula adalah orang Melayu!

Di mana silapnya? Maka saya teringat antara pantun popular lama yang sering disebut Ahmad Phesal sewaktu di Pulau Pinang dahulu sehingga beliau terkenal prihatin dalam isu kebajikan peniaga Melayu negeri itu: <strong>Pulau Pinang negeri baharu, Francis Light jadi raja, Kalau dikenang kisah lalu, Boleh mengalir air mata.</strong>

Sekurang-kurangnya saya bangga dengan Petronas kerana 99% pengusaha stesen minyak itu di seluruh Malaysia adalah Melayu. Fikirkan secara isu strategik apa bakal terjadi jika ada pihak sabotaj bekalan minyak terutama musim perayaan, Petronas jadi penyelamat apabila stesen syarikat itu terus setia berjasa kepada rakyat.

Tetapi bagaimana pula dengan kedai Celcom jika talian selular itu disabotaj? Itulah berlaku dalam kes kehilangan pesawat MAS MH370 sebab tanpa disedari rupa-rupanya daripada lebih 2,000 satelit yang ada di ruang angkasa Malaysia, tiada satu pun milik orang Melayu yang mampu kesan di mana kapal terbang itu ghaib.

Keadaan teruk apabila orang Melayu sendiri sabotaj kedai saya sampai berkempen memburukkan Celcom bahkan lebih dahsyat UMNO Putrajaya sendiri pun boikot kedai saya. Lebih pelik, isteri saya disenaraihitamkan menerima sijil Skim Usahawan Siswazah anjuran Kementerian Pembangunan Usahawan (MECD) pada 2006.

Puncanya artikel saya ‘Skim francais bermasalah’ diterbitkan Kosmo! menyebabkan MECD waktu itu bertindak balas tidak mengiktiraf lepasan skim mereka sendiri. Allah Maha Kaya, kerana artikel kontroversi itu juga saya diumumkan pemenang kategori ekonomi Hadiah Kewartawanan Malaysia tahun berikutnya.

Memang benarlah tulisan bos rencana Utusan Malaysia, Azman Anuar suatu ketika dulu dalam akhbar itu bahawa orang Melayu sendiri ‘bunuh’ peniaga Melayu. Beliau membuat perbandingan bagaimana kedai Cina boleh hidup malah bertambah kaya walaupun dikelilingi peniaga Melayu dalam kawasan penduduk majoriti Melayu.

Malangnya peniaga Melayu pula jatuh muflis apatah lagi dikelilingi peniaga bukan Melayu dalam kawasan majoriti bukan Melayu. Masyarakat Cina sanggup bantu peniaga bangsa mereka maju dan pejam sebelah mata jika perkhidmatan kurang memuaskan atau harga dijual di kedai itu lebih mahal berbanding kedai Melayu.

Tetapi lain pula dengan perangai orang Melayu apabila masuk kedai Melayu jadi lebih cerewet bahkan amat biadap kononnya pelanggan adalah raja. Peliknya senario itu tidak pula berlaku jika pelanggan Melayu tadi masuk kedai yang taukenya bukan Melayu walaupun semua pekerjanya Melayu, mereka jadi lebih sopan santun.

Jika kes ini berlaku di Suria KLCC, mungkin kesannya tidak ketara dengan mengambil kira kadar sewa, kos sara hidup dan demografi masyarakat lebih kelas antarabangsa. Malangnya apabila peniaga Melayu terpaksa ‘bungkus’ di Alamanda, maka ia beri gambaran pelik kerana berada di kawasan 99% Melayu.

Dengan hasil jualan yang tidak mampu bayar sewa kedai, peniaga Melayu mungkin perlu ada modal besar untuk tampung defisit hasil. Cara tradisional ialah buat pinjaman tetapi bank-bank di Malaysia sekarang lebih ketat atau liat syaratnya seolah-olah mereka sudah habis wang untuk beri pinjaman kepada peniaga Melayu.

Jika berterusan, dibimbangi tiada lagi orang Melayu minat berniaga kerana cukup sukar buat pinjaman untuk modal pusingan. Alasan standard bank kononnya akaun tidak cantik, banyak komitmen dan 1001 dalih lagi walhal memang logik orang susah mesti buat pinjaman tetapi bank pula lihat peniaga Melayu itu sebagai bermasalah.

Pilihan lain ialah ambil contoh stesen minyak Petronas yang sebahagian besar diurus oleh pihak koperasi tidak kira daripada kesatuan sekerja, badan berkanun, institusi pengajian tinggi atau GLC. Sewajarnyalah koperasi berfungsi menyelamatkan kedai Celcom milik Melayu terutama dari segi suntikan kecairan modal pusingan.

Sedihnya, tiada koperasi tunjuk minat melabur secara langsung dalam kedai Celcom milik peniaga Melayu atau paling kurang pun bentuk rakan niaga dengan cara jalin usaha sama (JV) atau konsortium. Mungkin agaknya bisnes kedai Celcom tidak glamor atau margin untung kecil berbanding stesen minyak Petronas.

Langkah terakhir ialah memohon bantuan zakat di bawah asnaf gharimin atau orang berhutang. Tetapi kaedah ini paling sukar kerana badan zakat lazimnya akan beri alasan seolah-olah memang tidak mahu bantu pun contohnya kriteria tidak layak jika ada parabola Astro, kereta besar 2,000 cc atau tinggal di rumah kos tinggi.

Pada mereka definsi orang susah mestilah rumah pemohon itu kecil, tiada cakera Astro di bumbung dan pandu kereta Kancil. Barang kali agensi zakat itu terlupa waktu peniaga Celcom Melayu itu senang, golongan inilah rajin bayar zakat pendapatan, perniagaan malah bantu pihak surau, sekolah tahfiz dan seumpamanya.

Namun setelah peniaga Islam Celcom itu jatuh miskin, tiada siapa peduli. Di manakah keadilan sistem zakat? Hendak harap peniaga Celcom bukan Islam bantu masyarakat Islam menunaikan tanggungjawab sosial, janganlah mimpi! Akhirnya hilanglah lagi pembayar zakat apabila ramai peniaga Celcom beragama Islam makin pupus.

Hakikatnya dalam bisnes ada kala untung dan ada tika rugi. Peniaga Melayu Celcom memerlukan ihsan kerajaan untuk bertindak sebagai fasilitator (pemudah cara) dan bukannya moderator (orang perantara). Inilah rahsia kejayaan ramai orang Melayu sebagai pengusaha stesen minyak Petronas tetapi tiada pula di Celcom.

Menjelang Perhimpunan Agung UMNO pada 2013 lalu, Perkasa cuba serang Celcom yang didakwa prejudis kepada petugas Melayu. Celcom sebaliknya jawab peluang kenaikan pangkat untuk staf Melayu adalah 3 kali ganda baik berbanding bukan Melayu. Jika ini betul kenapa usahawan Melayu Celcom masih di takuk lama.

Celcom sering berkata ia untung berbilion-bilion ringgit malangnya orang Melayu terpaksa bayar bil selular mereka di kedai Celcom bukan Melayu. Walhal pada zaman  kegemilangan khalifah Muawiyah dan Abasiyah, umat Islam menguasai sistem telekomunikasi sedunia ketika orang Eropah masih lagi tinggal di dalam gua.

Kini keadaan sudah terbalik. Benarlah kata-kata Ted Turner, mogul media pengasas stesen televisyen terkemuka dunia CNN bahawa: ‘Orang yang menguasai maklumat maka dialah yang menguasai dunia.’ Di manakah kedudukan orang Melayu Islam dalam hal ini yang masih bergantung kepada sumber telekomunikasi Yahudi.

Kepada semua pelanggan Celcom di Putrajaya yang sering datang berurusan ke kedai saya di Alamanda, terima kasih atas jasa kalian membantu peniaga Melayu. Saya mohon maaf andai kata sepanjang 10 tahun lalu ada perkhidmatan kurang memuaskan dan berharap kenangan selama sedekad itu menjadi memori yang kekal abadi.<strong>#mynewshub</strong>