KUALA LUMPUR — Kerajaan Persekutuan tidak akan membenarkan Projek Lebuhraya Kinrara Damansara (Kidex) dilaksana sebelum pihak konsesi mematuhi beberapa prasyarat yang ditetapkan, kata Menteri Kerja Raya Datuk Fadillah Yusof.

Beliau berkata meskipun projek itu secara prinsip telah diluluskan pelaksanaannya melalui perjanjian konsesi yang ditandatangani pada 15 Nov 2013 dan mendapat kelulusan Majlis Tindakan Ekonomi Negeri Selangor (MTES) pada 23 Feb 2012, pihak konsesi masih perlu melaksanakan beberapa prasyarat dalam tempoh 12 bulan selepas ia ditandatangani.

“Berdasarkan tempoh perjanjian, pihak konsesi ada masa sehingga pertengahan Nov 2014 untuk mematuhi prasyarat yang ditetapkan sebelum keputusan muktamad sama ada projek itu boleh diteruskan atau tidak,” katanya dalam satu kenyataan.

Antara prasyarat itu ialah mempunyai keupayaan kewangan bagi melaksanakan kerja pembinaan dan tinjauan maklum balas awam dengan mengambil kira pandangan penduduk yang terlibat.

Kidex sepanjang 26.1 kilometer, yang menghubungkan Kinrara dan Damansara, akan membantu melancarkan aliran trafik di Lebuhraya Damansara Puchong (LDP) serta memendekkan tempoh perjalanan kepada pengguna jalan raya.

Fadillah berkata kementerian akan terus memantau rapi perkembangan proses berkenaan dan semua pihak terlibat dinasihat agar meneruskan rundingan secara baik tanpa mencetuskan kekecohan atau sebarang kejadian yang tidak diingini. – BERNAMA