KOTA BHARU - Seorang lelaki ditemui mati dipercayai terjatuh dari Bangunan Wisma Persekutuan di sini semalam.

Ketua Polis Daerah Kota Baharu ACP Azham Othman berkata mangsa ditemui dalam keadaan terdampar dan berdarah oleh orang ramai dalam kejadian 6 petang semalam.

"Kita masih mengesan identiti mangsa berikutan tiada pengenalan diri ditemui bersama mangsa," katanya ketika dihubungi di sini, hari ini.

Mangsa dipercayai berusia 30-an dan tiada saksi melihat kejadian sebenar, kata Azham.

Mayat dibawa ke Hospital Raja Perempuan Zainab II untuk bedah siasat dan kes itu diklasifikasikan sebagai mati mengejut. - BERNAMA