<p style="text-align: justify;">TAIPING -<strong> "Jangan risau apa-apa, kamu sekarang sudah dibebaskan," demikian kata Pengarah Tempat Tahanan Perlindungan Taiping, Penolong Komisioner Penjara, Mohd Roslen Ramli kepada semua enam tahanan terakhir Akta Keselamatan Dalam Negeri (ISA).</strong></p>
<p style="text-align: justify;">Mereka dibebaskan pada jam 8.30 pagi tadi di Tempat Tahanan Perlindungan Taiping di sini.</p>
<p style="text-align: justify;">Mereka terdiri daripada tiga rakyat Malaysia, dua rakyat Indonesia dan seorang warga Filipina yang merupakan anggota kumpulan pengganas Darul Islamiah (DI) Sabah yang ditahan sejak 14 November 2011.</p>
<p style="text-align: justify;">Rakyat Malaysia tersebut ialah Adzmi Pindatun, Mohd Nazri Dollah dan Bakar Baba.</p>
<p style="text-align: justify;">Sementara, dua warga negara Indonesia ialah Muhammad Adnan Umar dan Darto Bandu, manakala warganegara Filipina ialah Muadz Hakim.</p>
<p style="text-align: justify;">Dengan pakaian biasa, wajah setiap daripada mereka kelihatan tenang dan seolah-olah menggambarkan kegembiraan dan rasa syukur dengan pembebasan hari ini.</p>
<p style="text-align: justify;">Sebelum melangkah keluar dari pintu utama kem tahanan berkenaan sambil membawa beg dan kotak berisi barangan peribadi, kesemua mereka sempat meluangkan masa berbual-bual seketika dengan sebahagian pegawai dan petugas kem selain merakamkan gambar bersama-sama.</p>
<p style="text-align: justify;">Mereka juga mengucapkan terima kasih kepada petugas dan pegawai di kem berkenaan atas penjagaan sepanjang dua tahun di situ.</p>
<p style="text-align: justify;">Semalam Menteri Dalam Negeri Datuk Seri Dr Ahmad Zahid Hamidi mengumumkan enam tahanan terakhir ISA itu dibebaskan hari ini.</p>
<p style="text-align: justify;">Pembebasan tahanan ISA ini berikutan pemansuhan akta tersebut dan digantikan dengan penguatkuasaan Akta Kesalahan Keselamatan (Langkah-langkah Khas) 2012 pada 31 Julai 2012. – BERNAMA</p>