<p style="text-align: justify;">TELUK INTAN - MIC menggerakkan anggotanya untuk berkempen dari rumah ke rumah dalam usaha menawan hati pengundi, terutama kaum India, bagi menyokong calon Barisan Nasional (BN) pada pilihan raya kecil (PRK) kerusi Parlimen Teluk Intan.</p>
<p style="text-align: justify;">Presiden MIC Datuk Seri G. Palanivel berkata, anggota MIC serta parti-parti berasaskan kaum India termasuk PPP, IPF dan Makkal Sakti turut berusaha menghubungi lebih separuh daripada pengundi kaum India, iaitu kira-kira 6,000 daripada 11,468 pengundi kaum India, yang berada di luar kawasan Teluk Intan.</p>
<p style="text-align: justify;">" Tumpuan kita bukan hanya pengundi yang menetap di sini, tetapi juga mereka yang bekerja dan berada di luar bagi memastikan mereka sokong calon BN," katanya kepada Bernama selepas proses penamaan calon PRK Teluk Intan di Sekolah Menengah Kebangsaan Seri Perak di sini hari ini.</p>
<p style="text-align: justify;">Calon BN Datuk Mah Siew Keong, 53, dicabar calon DAP Dyana Sofya Mohd Daud, 27, pada PRK Teluk Intan yang diadakan berikutan kematian penyandang kerusi itu, Seah Leong Peng, 48, daripada DAP akibat kanser pada 1 Mei lepas.</p>
<p style="text-align: justify;">Pengundian awal PRK Parlimen Teluk Intan akan diadakan 27 Mei ini, manakala pengundian ditetapkan pada 31 Mei.</p>
<p style="text-align: justify;">" MIC bersama parti-parti berasaskan kaum India (PPP, IPF dan Makkal Sakti) akan bekerjasama sebagai satu pasukan yang kuat bagi meraih lebih banyak undi kali ini," katanya.</p>
<p style="text-align: justify;">Palanivel berkata mereka telah merangka program-program tertentu, khusus bagi masyarakat India.</p>
<p style="text-align: justify;">" Kita mahu jentera kita bekerja keras, mendekati dan menghubungi pengundi bagi memastikan mereka memilih calon BN," katanya.</p>
<p style="text-align: justify;">Pengundi India berjumlah 11,468 atau 19 peratus daripada 60,349 pengundi dikatakan memainkan peranan penting menentukan kemenangan calon yang bertanding di kerusi Parlimen Teluk Intan.</p>
<p style="text-align: justify;">Pengundi terbesar kaum Cina pula berjumlah 25,310 orang atau 41.94 peratus, dan diikuti kaum Melayu 23,301 (38.6 peratus), sementara selebihnya kaum lain-lain, katanya.</p>
<p style="text-align: justify;">Palanivel berkata, mereka juga akan memberi tumpuan kepada golongan pengundi muda yang berumur antara 30 hingga 39 tahun yang merupakan pengundi paling ramai iaitu 12,365 orang.</p>
<p style="text-align: justify;">" Saya yakin masyarakat India sudah mula memahami yang calon BN mampu membawa perubahan kepada mereka. Mah bukan orang baharu di sini, beliau seorang pemimpim yang baik,” katanya.</p>
<p style="text-align: justify;">Palanivel berkata parti itu akan berusaha keras bersama parti-parti  berasaskan India bagi memastikan lebih 70 peratus pengundi India menyokong Mah, walaupun anggota MIC hanya kira-kira 4,700.</p>
<p style="text-align: justify;">Palanivel berkata sejak Pilihan Raya Umum ke-13 lalu, sokongan masyarakat India terhadap BN dilihat terus meningkat, dan ini terbukti dalam PRK Kajang baru-baru ini, walaupun BN gagal merampas kerusi tersebut daripada PKR.</p>
<p style="text-align: justify;">Pada PRK Kajang 24 Mac lepas, Presiden PKR Datuk Seri Dr Wan Azizah Wan Ismail meraih 16,741 undi menewaskan calon BN, Datin Paduka Chew Mei Fun yang mendapat 11,362 undi, dengan majoriti 5,379 undi. - BERNAMA</p>