MOGADISHU - Empat orang maut apabila sebuah kereta yang sarat dengan bom meletup dekat bangunan Parlimen di ibu negara Somalia, kata polis semalam.

Kumpulan pengganas Somali, al-Shabab mengaku bertanggungjawab dalam serangan itu.

Kapten Mohammed Hussein berkata, kereta itu meletup di tempat pemeriksaan apabila diarah berhenti oleh askar Somali.

Empat yang mati ialah askar dan pelarian dari khemah penempatan dekat pusat pemeriksaan terbabit.

Katanya, askar Somali mengarahkan pemandu kereta itu supaya keluar daripada kenderaan bagi membuat pemeriksaan apabila suspek meletupkan bom berkenaan.

Sementara itu, tujuh kanak-kanak dari khemah berkenaan mengalami kecederaan dalam serangan berkenaan. Al-Shabab tidak menyatakan sasaran bom itu tetapi mereka melancarkan siri serangan terhadap Ahli Parlimen.

Ketika kejadian, Ahli Parlimen sedang mengadakan mesyuarat di bangunan Parlimen berkenaan. - AP