Los Angeles – Kepada kaum lelaki, dengan pesanan ini..``Jika anda bertemu seorang wanita yang baik, jagalah dia’’

Itu luahan hati Thicke yang patah hati selepas bercerai dengan isterinya, Paula Patton.

Selepas empat bulan berpisah, dia kini cuba memenangi semula hati wanita itu malah menamakan album terbarunya dengan nama Patton, yang juga seorang pelakon.

``Saya harap dia sukakannya. Lagu-lagu ini merupakan curahan hati saya. Kami merupakan kekasih sejak kecil dan dia merupakan wanita terbaik pernah saya temui. Justeru saya dedikasikan lagu ini kepadanya,’’ katanya.

Jelas Thicke, dia sendiri sebenarnya tidak tahu apa yang dilakukan tetapi mahu melakukan sesuatu yang artistik ketika tempoh sukar berkenaan.

``Saya tidak bertemunya sejak empat bulan lalu,’’ katanya.

Menurutnya, Patton hanya mendengar beberapa lagu sahaja dan beliau percaya bekas isterinya itu tidak mahu mendengar lagu-lagu berkenaan buat masa ini.

Pasangan itu berkahwin pada 2005 dan mereka mempunyai seorang anak lelaki berusia empat tahun, Julian.