GEORGETOWN - Wanita Thailand berusia 47 tahun yang ditahan kerana membawa dua beg pakaian berisi ganja di Plaza Tol Sungai Dua, dekat sini direman hingga Jumaat ini bagi membantu siasatan.

Ketua Jabatan Siasatan Jenayah Narkotik (JSJN) negeri, Superintendan Chua Beng Kang berkata, hasil siasatan awal polis mendapati ganja yang dibawa wanita itu seberat 40 kilogram dan harganya dianggarkan bernilai kira-kira RM100,000.

"Setakat ini, suspek agak sukar memberikan kerjasama dalam siasatan kerana dia hanya boleh berbahasa Thailand. "Bagaimanapun, siasatan awal mendapati dadah itu dipercayai dibawanya untuk diedarkan sekitar Lembah Klang," katanya pada sidang media di pejabatnya, di sini.

Dalam operasi bersepadu Jumaat lalu, wanita terbabit yang tidak mempunyai dokumen perjalanan ditahan Jabatan Imigresen ketika dia menaiki sebuah bas ekspres yang dalam perjalanan dari Changlun, Kedah ke Kuala Lumpur.

Penahanannya itu membongkar kepada penemuan ganja terbabit yang disembunyikan dalam dua beg pakaian yang dikunci menggunakan mangga. - <strong>Berita Harian</strong>