KUALA LUMPUR - Penasihat DAP, Lim Kit Siang melahirkan rasa lega kerana dengan keputusan UMNO Selangor membatalkan rancangan untuk mengadakan himpunan bagi membantah penggunaan kalimah Allah di hadapan gereja esok.

Beliau bagaimanapun  mendakwa, UMNO Selangor terpaksa mengambil keputusan itu berikutan tekanan hebat oleh masyarakat tanpa mengira kaum dan agama yang tidak bersetuju dengan rancangan berkenaan.

"Rancangan bantahan itu terkeluar daripada kelakuan bertamadun yang boleh diterima oleh mana-mana parti politik, badan bukan kerajaan (NGO) dan masyarakat majmuk di Malaysia," katanya melalui satu kenyataan hari ini.

UMNO Selangor hari ini membuat keputusan melarang mana-mana anggotanya serta meminta NGO berasaskan Islam di negeri itu supaya tidak meneruskan rancangan mengadakan himpunan bagi membantah penggunaan kalimah Allah di hadapan gereja esok.

Pengerusi Badan Perhubungan UMNO Selangor, Datuk Seri Noh Omar dipetik berkata, langkah itu bagi mengelak salah tafsir dalam kalangan rakyat berhubung isu berkenaan selain memastikan keharmonian kebebasan beragama di Selangor terus terpelihara.

Sebelum ini beberapa Cawangan UMNO dan NGO Islam di Selangor merancang mengadakan perhimpunan di hadapan gereja-gereja di negeri itu sebagai membantah kenyataan Pengarang Mingguan The Herald, Paderi Lawrence Andrew berhubung penggunaan kalimah ‘Allah’.

Lawrence pada 27 Disember lalu menegaskan gereja Katolik di Selangor akan terus menggunakan kalimah Allah dalam perhimpunan mingguannya walaupun Jabatan Agama Islam Selangor (JAIS) telah menghantar notis peringatan mengenai larangan penggunaan kalimah itu oleh bukan Islam.