BAGHDAD - Dakwaan pelbagai pihak yang menyatakan khalifah yang dilantik Daulah Islam (IS) bersembunyi dan takut untuk tampil di khalayak ramai disangkal dengan kemunculannya menyampaikan khutbah Jumaat di sebuah masjid minggu lalu.

Abu Bakar al-Baghdadi yang memimpin IS berpakaian serba hitam dan menyampaikan khutbah itu di Masjid Besar Mosul pada solat Jumaat pertama dalam bulan Ramadan beberapa hari selepas dilantik memimpin kerajaan khalifah yang dibentuk kumpulan berkenaan.

Rakaman video menunjukkan dia berkhutbah tersebar luas selepas dimuatnaik ke Internet oleh kumpulan berkenaan.

Melalui khutbahnya, Abu Bakar menyeru umat Islam di seluruh dunia menyatakan Bai’ah (janji taat setia) kepada kerajaan khalifah yang dibentuk seperti yang sudah dilakukan beberapa kumpulan di serata dunia.

Dia juga memuji kejayaan yang diperoleh 14,000 pejuang kumpulan itu di sekitar Iraq dan Syria.

Tindakan yang dilakukan itu dilihat menggambarkan keberanian Abu Bakar di sebalik usaha untuk menangkap dan membunuhnya.

Kerajaan Syiah Iraq melalui jurucakap Kementerian Dalam Negeri, Saad Maan bagaimanapun menafikan ketulenan video berdurasi 21 minit itu.

“Kami sudah melakukan analisis ke atas video berkenaan dan mendapati ia palsu,” katanya.

Menurutnya, Abu Bakar cedera akibat serangan udara yang dilancarkan tentera negara itu dan kini dirawat.

Namun Saad enggan mengulas lanjut mengenai perkara itu dan ia masih belum dapat disahkan.

Sehingga kelmarin, hanya dua imej yang dikenalpasti sebagai Abu Bakar.

Ia dirakamkan sekurang-kurangnya empat tahun lalu oleh tentera Amerika Syarikat (AS) ketika dia berada dalam tahanan.

Ketika memimpin IS atau sebelum ini dikenali kumpulan Negara Islam Iraq dan Syam (ISIS) pada 2010, dia melarang gambarnya dirakam.

Menurut pakar, dia juga bertemu sekutu rapatnya dalam keadaan muka bertutup kerana bimbang dengan kehadiran perisik.

Abu Bakar dipercayai dilahirkan di bandar Samarra di Iraq pada 1971 dan menyertai peperangan menentang pencerobohan AS untuk untuk menggulingkan Saddam Hussein di Iraq pada 2003.

Selepas dibebaskan, dia mengetuai IS yang pada waktu itu hampir berkubur.

Dia berjaya mengembalikan kegemilangan kumpulan itu.

Tahun lalu, kumpulan berkenaan menyertai peperangan di Syria dalam usaha menggulingkan rejim Presiden Bashar al-Assad.

Abu Bakar juga memutuskan hubungan IS dengan Al-Qaeda selepas perjuangan mereka tidak lagi sehaluan.

Melalui khutbahnya Jumaat lalu, Abu Bakar berkata: “Aku adalah pemimpin kamu. Namun, aku bukanlah yang terbaik antara kamu. Jadi jika kamu melihat aku betul, bantulah aku dan jika aku salah, nasihat dan betulkan aku. Taatlah kepadaku selagi aku taat kepada Allah.”

Video klip itu juga memaparkan namanya sebagai ‘Khalifah Ibrahim’ berdasarkan nama yang digunakan ketika IS mengisytiharkan penubuhan pemerintahan khalifah pada 29 Jun lalu.

Sementara itu, ulama terkenal dunia, Syeikh Yusuf Al-Qardhawi berkata, pembentukan kerajaan khalifah oleh kumpulan berkenaan yang terkenal kerana kekejaman dan fahaman radikal mereka tidak menguntungkan umat Islam.

“Gelaran khalifah hanya boleh diberikan oleh seluruh negara Islam, bukan oleh satu kumpulan,” kata ulama itu.

IS terkenal kerana kekejamannya terhadap musuh mereka dan semalam timbul gambar menunjukkan pejuangnya memusnahkan beberapa masjid dan tempat suci milik Sunni dan juga Islam di sekitar Mosul. - <strong>Harian Metro</strong>