<strong>Keazaman MCA untuk menyertai Kabinet dalam masa terdekat tidak kena pada tempatnya kerana parti itu masih belum dapat mengembalikan kepercayaan kaum Cina kepada Barisan Nasional (BN), kata Datuk Ibrahim Ali.</strong>

Bekas ahli Parlimen Pasir Mas itu berkata masa terbaik untuk MCA kembali ke jemaah <strong><a title="Liow Tiong Lai Yakin Ada Rombakan Kabinet" href="http://mynewshub.my/main/2014/06/12/liow-tiong-lai-yakin-ada-rombakan-kabinet/" target="_blank">Kabinet</a></strong> adalah selepas Pilihan Raya Umum ke-14 (PRU14) kerana kaum Cina akan lebih berasa simpati terhadap parti itu.

<strong>"‎MCA berhujah di bawah kepimpinan baru penting bagi mereka sertai Kabinet untuk kepentingan orang Cina.</strong>

<strong>"Kalau mereka sabar untuk satu penggal sehingga PRU14, saya rasa orang Cina akan hormati MCA. Mungkin orang Cina sebahagian besarnya akan menyokong balik MCA,” katanya.</strong>

Semalam, media melaporkan MCA menuntut parti itu diberikan lebih daripada dua jawatan menteri dalam penyusunan semula Kabinet yang dijangka akan dibuat oleh Perdana Menteri Datuk Seri Najib Razak tidak lama lagi.

Pengerusi MCA Terengganu, Datuk Toh Chin Yaw berharap lebih dua pemimpin <strong><a title="MCA Tumpu Usaha Pemulihan Pembaharuan Parti" href="http://mynewshub.my/main/2014/05/11/mca-tumpu-usaha-pemulihan-pembaharuan-parti/" target="_blank">MCA</a></strong> akan dilantik sebagai menteri dalam barisan Kabinet baru kelak, lapor Sinar Harian.

Katanya, pelantikan seorang atau dua orang pemimpin masih tidak mampu memenuhi keperluan masyarakat Cina di negara ini.

<strong>“Kita harap perkara ini diambil kira agar pemimpin dapat memainkan peranan sebaiknya. Kalau ada tiga atau empat pemimpin, mungkin boleh seimbangkan dengan keperluan di 14 negeri.</strong>

<strong>“Di Terengganu, MCA kalah, tetapi rakyat perlu juga dijaga,” katanya kepada Sinar Harian.</strong>

Ibrahim berkata kenyataan bekas presiden MCA Datuk Seri Chua Soi Lek yang tidak mahu mengambil sebarang jawatan dalam Kabinet sebelum pilihan raya umum lalu adalah kenyataan mengugut kaum Cina, namun strategi itu tidak berhasil.

Katanya, tanpa MCA sebagai parti komponen sekalipun, kaum Cina tetap dihujani kemewahan menerusi kerajaan BN.

“Kenyataan Chua mengugut orang Cina, tetapi mereka tidak peduli dan tidak memberikan sokongan kepada MCA.

"Orang Cina pun tahu sekarang macam-macam kerajaan bagi untuk melayan tuntutan
orang Cina, tetapi orang Cina tetap juga tidak memberi sokongan,” katanya.

Presiden Perkasa itu berkata apa yang berlaku kepada MCA hari ini adalah balasan sebagai cubaan mereka menghalang dirinya untuk bertanding dalam PRU13 menggunakan tiket <strong><a title="Barisan Nasional Di Perak Kini Lebih Kukuh : Najib" href="http://mynewshub.my/main/2014/06/14/barisan-nasional-di-perak-kini-lebih-kukuh-najib/" target="_blank">BN</a></strong>.

Katanya, MCA seharusnya berasa malu kerana setelah Perdana Menteri tunduk kepada desakan parti itu sebelum PRU13, namun MCA masih gagal memenangi pilihan raya umum lalu.

"Saya diberitahu, MCA mengugut perdana menteri supaya saya tidak bertanding atas tiket BN semasa PRU13. Najib terpaksa akur dengan desakan MCA dan Gerakan pada masa itu. Betul atau tidak, saya tidak tahu.

"Walaupun saya tidak bertanding atas tiket BN, mereka kalah juga. Sepatutnya, tuntutan mereka yang Najib penuhi, mereka menanglah, tetapi tidak menang juga.

"Jika tanpa desakan mereka, sudah tentu tiada sebab saya tidak diberi peluang untuk bertanding atas tiket BN kerana Datuk Zulkifli Noordin pun boleh bertanding,” katanya kepada The Malaysian Insider.

Semasa PRU13 tahun lalu, MCA hanya mampu mempertahankan enam kerusi Parlimen berbanding 15 kerusi pada PRU12 tahun 2008.

Gerakan pula hanya memenangi satu kerusi Parlimen pada PRU13 di Simpang Renggam oleh Liang Teck Meng berbanding PRU12 dengan dua kerusi.

Meneruskan kemarahannya terhadap MCA dan Gerakan, Ibrahim menyentuh soal kekalahan BN di Kajang dan kemenangan tipis BN di Teluk Intan.

Katanya, Gerakan seharusnya menang lebih besar sehingga calon DAP Dyana Sofya Mohd Daud tidak mendapat semula wang deposit.

"Pilihan Raya Kecil (PRK) Kajang tidak menang. PRK Teluk Intan menang perang, kalah pertempuran. Negeri dan kerajaan pusat, BN memerintah lawan pula budak umur 27 tahun belum berkahwin.

"Yang bertanding presiden Gerakan dengan dijanjikan jawatan menteri. Calon lawannya pula dipertikaikan DAP Perak selain Dyana sendiri buat kenyataan UiTM perlu dibuka kepada bukan Melayu dan menentang hudud.

"Jika ikut adat, Dyana kena hilang deposit. Maknanya, majoritinya kena 4,000 atau 5,000‎ undi,” katanya.

Ahli Parlimen Teluk Intan Datuk Mah Siew Keong hujung bulan lalu berjaya menewaskan Dyana dengan majoriti 321 undi walaupun pernah kalah dua kali dalam pilihan raya umum di kawasan sama.

Setiausaha Agung BN Datuk Seri Tengku Adnan Tengku Mansor berkata BN tidak seharusnya dilihat menang tipis dalam PRK itu kerana pada PRU13, DAP mendapat majoriti lebih daripada 7,000 undi.  - <strong><a title="Sumber" href="http://www.themalaysianinsider.com/bahasa/article/sertai-kabinet-bukan-sekarang-tetapi-selepas-pru14-kata-perkasa-kepada-mca" target="_blank">The Malaysian Insider</a></strong>