KOTA KINABALU - Masalah pada tekanan gas yang disalurkan kepada Stesen Janakuasa Bebas (IPP) Kimanis Power Sdn Bhd (KPSB) pada 8.14 pagi hari ini mengakibatkan stesen berkenaan tidak dapat menjana tenaga elektrik buat sementara waktu.

Sabah Electricity Sdn Bhd (SESB), dalam kenyataan di sini hari ini, memaklumkan akibat kejadian itu, kira-kira 90 MegaWatt (MW) tenaga elektrik telah hilang daripada Sistem Grid Sabah dan dianggarkan 10 ribu pengguna ataupun dua peratus daripada keseluruhan pengguna berdaftar telah terputus bekalan elektrik seketika.

"Bekalan elektrik telah dapat dipulihkan secara berperingkat di sebahagian kawasan bermula pada 8.26 pagi pada hari ini," menurut kenyataan itu.

Menurut SESB, antara kawasan yang terjejas adalah Kota Kinabalu, Tuaran, Kota Belud, Kota Marudu, Kudat, Beaufort, Keningau, Tenom, Sandakan, Lahad Datu, Tawau dan Wilayah Persekutuan Labuan.

Berikutan kejadian itu, pihak SESB terpaksa melaksanakan catuan bekalan kecemasan terhadap beberapa kawasan di seluruh Sabah dan Wilayah Persekutuan Labuan bagi menampung permintaan bekalan elektrik sedia ada.

Justeru, pengguna dinasihat segera menghubungi talian Hotline 15454 ataupun 088-515000 sekiranya kawasan mereka terputus bekalan elektrik. - BERNAMA