KUALA TERENGGANU - Kapal penyelidikan RV Discovery milik Universiti Malaysia Terengganu (UMT) kini sedia digunakan selepas sebahagian besar kelengkapan penyelidikan oseanografi dan sains marinnya dipenuhi.

Ketua Setiausaha II Kementerian Pendidikan, Datuk Seri Dr Zaini Ujang, berkata beliau berpuas hati dengan kelengkapan kapal itu yang juga kapal penyelidikan pertama dibina di negara ini.

"Tujuan lawatan saya untuk mengesahkan bahawa pembinaan kapal itu telah dilakukan dengan baik dan semua teguran terhadap kapal itu sebelum ini telah dipenuhi.

"Orang di sini (Terengganu) seharusnya berbangga kerana kapal seumpamanya tidak terdapat di tempat lain di negara ini," katanya kepada pemberita selepas menaiki kapal itu bersama-sama Naib Canselor UMT, Datuk Dr Ibrahim Komoo di sini hari ini.

Kapal itu dibina oleh syarikat tempatan, Kay Marine Sdn Bhd pada 2008 dan siap dalam tempoh tiga tahun dengan kos kira-kira RM12.7 juta.

Bagaimanapun kapal itu hanya siap sepenuhnya dengan kelengkapan penyelidikan pada tahun lepas.

Sementara itu Ibrahim berkata, sejak kapal tersebut diserahkan kepada UMT pada Mac lepas, RV Discovery sudah mencatatkan pelayaran selama 500 jam.
Kapal sepanjang 35 meter dengan berat 300 tan itu berkemampuan menampung 12 kru dan 23 pelatih pada satu-satu masa selain dilengkapi pelbagai peralatan penyelidikan dasar laut termasuk alat penderiaan yang mampu berfungsi sejauh 30,000 meter di dasar laut. - BERNAMA