KAJANG - Kerja menaik taraf kemudahan dan prasarana Hospital Kajang akan dimulakan awal tahun depan dan dijangka siap menjelang pertengahan 2016, kata Menteri Kesihatan Datuk Seri Dr S. Subramaniam.

Beliau berkata Hospital Kajang telah diminta memperincikan keperluan dan spesifikasi mengikut keutamaan berdasarkan peruntukan RM10 juta yang diluluskan Kementerian Kesihatan.

"Saya harap pihak hospital akan menyerahkan spesifikasi itu kepada kementerian sebelum hujung tahun ini bagi membolehkan kerja-kerja menaik taraf dimulakan secepat mungkin," katanya kepada pemberita selepas mengadakan lawatan susulan ke hospital itu di sini, hari ini.

Pada hujung Februari lepas, beliau mengadakan lawatan kerja ke Hospital Kajang bagi melihat sendiri masalah yang dihadapi hospital itu ekoran peningkatan pesakit secara mendadak setiap tahun.

Rekod menunjukkan hospital berusia 125 tahun itu menerima 28,196 pesakit sepanjang 2013 berbanding 23,763 pesakit pada 2012.

Mengulas lanjut, Dr Subramaniam berkata antara kemudahan yang akan dinaik taraf di hospital itu ialah membangunkan satu wad perempuan yang boleh memuatkan 30 katil tambahan, menaik taraf dua dewan bedah, menambah kelengkapan peralatan, kemudahan perkhidmatan dan sistem pendawaian dan perairan di hospital itu.

"Kita mahu menyediakan suasana yang lebih baik dengan kelengkapan serba moden supaya tenaga kerja hospital dapat memberikan perkhidmatan yang lebih baik kepada pesakit," katanya.

Hospital Kajang, yang dibina pada 1889 di kawasan seluas 6.47 hektar, kini mempunyai lebih 1,000 tenaga kerja termasuk 40 doktor pakar, 182 pegawai perubatan, dan 144 pegawai perubatan siswazah selain menempatkan 326 katil pesakit.

Sebelum ini, Dr Subramaniam dilaporkan akan mengemukakan cadangan kepada kerajaan untuk membina bangunan baharu bagi menggantikan bangunan Hospital Kajang yang lama.

Pembinaan bangunan baharu hospital itu adalah wajar dan seiring dengan pertambahan penduduk di sekitar Kajang yang mencecah 1.15 juta
penduduk selain lokasi bangunan sedia ada terletak berhampiran jalan utama.  - BERNAMA