CELCOM Axiata Bhd (Celcom) akan giat memperluaskan perkhidmatan Evolusi Jangka Panjang (LTE) atau 4Gnya tahun ini untuk menampung permintaan yang semakin meningkat bagi pelan data dan suara di kawasan-kawasan yang dihuni di Sarawak.

"Pada masa ini kami ada lebih daripada 100 tapak perkhidmatan LTE di seluruh negeri Sarawak yang sudah pun beroperasi dan sedia untuk digunakan oleh pelanggan kami," kata Pengarah Jualan Celcom (Sarawak dan Sabah), Choo Meng Chung, pada pembukaan Pusat Perkhidmatan Celcom Miri di sini hari ini.

Meng Chung berkata, peluasan liputan 4G itu merangkumi Bandaraya Miri dengan lebih daripada 24 tapak mula beroperasi, termasuk Taman Tunku, Pacific Orient, Morsjaya, Imperial, Desa Pujut, Desa Murni, Tudan, Miri Port dan Taman Jelita.

Datuk Bandar, Lawrence Lai, merasmikan pembukaan pusat itu, yang diberi nama Celcom Xclusive dan terletak di tingkat dua Permaisuri Imperial City Mall.

Lawrence berkata, Celcom harus menambah baik liputannya di bandar raya itu terutamanya di Senadin yang dihuni lebih 3,500 pelajar Curtin University, kebanyakannya dari luar negara.

Beliau berkata liputan sekarang tidak baik dan jika tidak diperbetulkan segera boleh menjejaskan imej bandar raya ini sebagai sebuah hab pendidikan dan bandar raya resort.

Pusat perkhidmatan itu dikendalikan oleh peruncit produk dan perkhidmatan telekomunikasi mudah alih, ARM Century (M) Sdn Bhd. - BERNAMA