KUALA LUMPUR - Tragedi pesawat Malaysia Airlines (MAS) jatuh dan berkecai dipercayai ditembak peluru berpandu sewaktu melintasi ruang udara Ukraine pada 17 Julai lalu tidak menjejaskan sektor pelancongan negara ini.

Tourism Malaysia dalam satu kenyataan berkata, meskipun telah beberapa hari peristiwa itu berlaku, tiada mana-mana pelancong asing membatalkan pakej pelancongan mereka ke Malaysia.

"Tourism Malaysia tidak menerima sebarang maklumat berhubung pembatalan pakej pelancongan ke Malaysia oleh mana-mana pelancong asing.

“Bagaimanapun kami akan terus memantau reaksi pasaran (berikutan kejadian MH17) secara dekat," kata kenyataan itu hari ini.

Menurut kenyataan itu, Malaysia menerima seramai 427,995 pelancong dari Eropah pada tahun lalu dengan 83,955 mereka daripada Belanda.

Kata kenyataan itu, seramai 32,945 pelancong dari Belanda melawat Malaysia dari Januari hingga April lalu meningkat 13.5 peratus berbanding tempoh sama tahun lalu.

Tourism Malaysia dalam pada itu memaklumkan, pelancong daripada Eropah, Rusia termasuk Scandinavian dan Benelux menggunakan pesawat MAS bukan sahaja ke Malaysia tetapi untuk ke Asia Tenggara, Australia dan New Zealand.

Tambah kenyataan itu, sekarang adalah waktu sibuk kerana ramai pelancong dari negara berkenaan sedang bercuti dan kebiasaannya menggunakan pesawat MAS untuk destinasi terbabit. - mynewshub.my