PUTRAJAYA - Tiga elemen dalam program Transformasi Kedai Runcit (Tukar) mengalami penambahbaikan iaitu berkaitan perubahan komposisi pinjaman peserta baru, kelonggaran penyertaan untuk belia dan kemudahan pinjaman kedua.

Menteri Perdagangan Dalam Negeri, Koperasi dan Kepenggunaan Datuk Seri Hasan Malek berkata penambahbaikan itu berkuatkuasa 1 April lepas.

Beliau berkata mana-mana individu berumur 40 tahun ke bawah yang mempunyai sijil, diploma atau ijazah atau pernah menghadiri latihan peruncitan dan perniagaan juga boleh memohon menyertai program tersebut.

Beliau berkata golongan itu tidak memerlukan syarat satu tahun beroperasi untuk menyertai program berkenaan.

"Had pinjaman kepada golongan belia ini adalah sebanyak RM80,000 dengan kadar perkhidmatan sebanyak tiga peratus dan bayaran balik sehingga 15 tahun," katanya ketika merasmikan seminar Tukar 2014 di sini hari ini.

Hasan berkata komposisi pinjaman untuk peserta baru program Tukar telah diubah dari RM30,000 untuk modal pusingan, dan RM50,000 untuk ubahsuai dan pembelian peralatan, kepada RM40,000 untuk modal pusingan dan RM40,000 untuk ubahsuai dan pembelian peralatan.

"Langkah ini bertujuan untuk memberi lebihan pembelian stok bagi modal pusingan," katanya.

Hasan dalam pada itu berkata peserta Tukar sedia ada yang mempunyai rekod bayaran balik yang baik boleh memohon pinjaman kali kedua.

Beliau berkata had maksimum pinjaman kedua adalah RM80,000 dengan kadar perkhidmatan sebanyak tiga peratus dan bayaran balik sehingga 15 tahun.

Sehingga kini terdapat 1,696 buah kedai runcit telah menyertai program Tukar di seluruh negara.

Pada 2014, dana sebanyak RM40 juta telah diperuntukkan oleh kerajaan sebagai pinjaman mudah untuk program Tukar. - BERNAMA