PIHAK Indah Water Konsortium Sdn Bhd (IWK) hari ini tampil menjelaskan status tanah milik kerajaan yang digunakan Muhammad Azmi Ismail atau lebih dikenali sebagai Pak Mie dan isterinya Halijah Idris atau lebih dikenali sebagai Mak Intan untuk melindungi anjing dan kucing yang terbiar.

Menurut IWK, tanah berkenaan merupakan tanah milik kerajaan yang telah dirizabkan untuk sistem pembentungan.

Artikal Mynewshub merujuk kepada laporan oleh The Malaysian Insider yang mengatakan bahawa tanah berkenaan adalah milik IWK.

<strong>"Merujuk kepada liputan akhbar online baru-baru ini mengenai Pak Mie dan Mak Intan yang mempunyai tempat perlindungan haiwan di Alor Setar, IWK ingin menjelaskan bahawa IWK bukan pemilik tanah tersebut dan ia adalah tanah rizab persekutuan yang dikhaskan untuk pembentungan," menurut kenyataan IWK hari ini.</strong>

Syarikat IWK merupakan sebuah syarikat pembentungan nasional milik Menteri Kewangan diperbadankan yang bertanggungjawab untuk menyediakan perkhidmatan pembentungan untuk hampir 20 juta pengguna di seluruh negara kecuali Sabah, Sarawak, Kelantan dan Johor Bahru.

IWK kini mengendalikan sebanyak 5,978 loji kumbahan dengan rangkaian paip sepanjang 16,300km di bawah tanah.

Memetik laporan The Malaysian Insider semalam, tanah di Tanjung Bendahara yang digunakan oleh Pak Mie sebagai tempat perlindungan anjing dan kucing terbiarnya adalah tanah rizab yang dimiliki oleh IWK.

Semalam telah berakhir tempoh tiga bulan yang diberikan Majlis Bandaraya Alor Setar bagi pasangan itu membersihkan kawasan tanah dan mengosongkannya.

Kini Pak Mie dan Mak Intan sedang berusaha mencari kawasan tanah baharu untuk mereka membina tempat perlindungan baru untuk 800 anjing dan kucing yang dipelihara mereka berdua. - <strong>MYNEWSHUB.MY</strong>

Oleh : <strong>IBNU K</strong>