GAZA CITY - Hamas hari ini memberi amaran akan teruskan peperangan dengan Israel sekiranya rundingan di Kaherah yang membawa kepada gencatan senjata 72 jam di Gaza gagal dicapai.

Ia dinyatakan oleh jurucakap sayap tentera Hamas, Briged Ezzedine al-Qassam, Abu Obeida yang tampil di kaca televisyen hari ini.

“Kami merayu kepada delegasi Palestin agar tidak menerima lagi pelan gencatan senjata kecualilah kita berpuas hati dengan tuntutan untuk rakyat Palestin," katanya sambil menegaskan pejuang Hamas bersedia bila-bila masa untuk kembali ke medan perang.

Gencatan senjata 72 jam atau tiga hari sejak Selasa lalu mengakhiri pertumpahan darah yang berlarutan empat minggu dengan menyaksikan 1,886 rakyat Palestin terbunuh, manakala 67 maut di pihak Israeli.

Setakat ini, Hamas dan Israel gagal dalam rundingan untuk melanjutkan gencatan senjata itu.

Abu Obeida berkata, antara tuntutan utama Hamas ialah agar pelabuhan di Gaza dibuka semula.

“Kami tidak akan bersetuju untuk menghentikan perang tanpa ada satu jalan penyelesaian yang muktamad bagi mengakhiri keganasan Israel terhadap Gaza," katanya. - AFP