KUALA LUMPUR - Syarikat Bekalan Air Selangor Sdn. Bhd. (Syabas) menghadapi sedikit kesulitan untuk menangani gangguan bekalan air bersih di Pulau Ketam dan Sungai Lima di Klang, Selangor kerana paip pecah yang menyebabkan gangguan bekalan itu berada di dasar laut.

Pengurus Besar Jabatan Komunikasi Korporat dan Hal Ehwal Awam Syabas, Priscilla Alfred berkata, Syabas telah mengenal pasti lokasi paip pecah itu di dasar laut berhampiran Terminal Glenn Cruise.

“Kerja pengesahan paip pecah dijangka mengambil sedikit masa kerana kedudukan paip yang tertanam di dasar laut dan berada di jajaran paip yang panjang.

“Syabas hanya dapat mengenal pasti kaedah paling sesuai bagi membaiki kerosakan paip yang tertanam di dasar laut ini setelah keadaan kerosakan dikenal pasti,” katanya melalui satu kenyataan media hari ini.

Pulau Ketam dan Sungai Lima mengalami masalah bekalan air berikutan kejadian paip pecah pada 21 Jun lalu di jajaran paip bersaiz 450mm, jenis High Density Polyethylene (HDPE).

Insiden itu menyebabkan lebih 5,000 pengguna atau 1,184 akaun pengguna mengalami masalah bekalan air bersih.

Priscilla bagaimanapun memaklumkan, Syabas telah mengagihkan sebanyak 5,000 botol air berkapasiti lima liter kepada penduduk di situ untuk mengurangkan bebanan mereka.

“Botol air ini diagihkan di Pusat Perkhidmatan Setempat (PKS) yang beroperasi selama 24 jam di Pulau Ketam dan Sungai Lima. Jumlah air botol ini akan ditambah mengikut keperluan dari semasa ke semasa,” katanya. - mynewshub.my

&nbsp;