<p style="text-align: justify;">LAHAD DATU - Dalam Ops Gasak 10 yang dilancarkan Kawasan Keselamatan Khas Pantai Timur Sabah (ESSCom) semalam, sebanyak 35 pekerja warga Filipina termasuk 16 wanita ditahan kerana tidak memiliki dokumen sah.</p>
<p style="text-align: justify;">Pengarah Bahagian Keselamatan dan Ketenteraman Awam ESSCom, Datuk Abdul Rashid Harun berkata mereka ditahan di lima pusat menternak ikan dalam sangkar di sekitar perairan Lahad Datu.</p>
<p style="text-align: justify;">"Hasil pemeriksaan ke atas 70 pekerja asing yang kita lakukan selama dua jam bermula 3 petang, kita dapati 35 orang tidak mempunyai sebarang dokumen.</p>
<p style="text-align: justify;">Mereka kemudiannya ditahan dan akan diserahkan kepada Jabatan Imigresen untuk tindakan lanjut," katanya dalam satu kenyataan.</p>
<p style="text-align: justify;">Beliau berkata Ops Gasak 10 dilancarkan susulan insiden penculikan yang membabitkan seorang pengurus ternakan ikan dalam sangkar warga Cina di Pulau Baik dekat sini pada 6 Mei lepas.</p>
<p style="text-align: justify;">Ia membabitkan pelbagai agensi keselamatan dan pertahanan termasuk Polis Diraja Malaysia, Angkatan Tentera Malaysia, Agensi Penguatkuasaan Maritim Malaysia, Jabatan Imigresen dan Jabatan Pendaftaran Negara.</p>
<p style="text-align: justify;">Abdul Rashid berkata pihak ESSCom memandang serius kehadiran pendatang asing tanpa izin (Pati) atau pekerja asing yang tidak memiliki sebarang dokumen terutama yang menjadi tali barut kepada penjenayah rentas sempadan.</p>
<p style="text-align: justify;">"Gerakan mengesan dan memburu Pati ini membuktikan bahawa kerajaan melalui ESSCom serius dalam membendung jenayah rentas sempadan serta menjamin keselamatan rakyat Sabah, khususnya di Zon Selamat Timur Sabah (ESSZone)," katanya.</p>
<p style="text-align: justify;">ESSZone merangkumi 10 daerah yang meliputi kawasan 1,733.7 kilometer iaitu Kudat, Kota Marudu, Pitas, Beluran, Sandakan, Kinabatangan, Lahad Datu, Kunak, Semporna dan Tawau. - BERNAMA</p>