<p style="text-align: justify;">KOTA KINABALU - Agensi Penguatkuasa Maritim Malaysia (APMM) bakal menambah sembilan lagi bot pemintas yang dinamakan 'bot Petir' bagi mengukuhkan operasi di Kawasan Keselamatan Khas Pantai Timur Sabah (ESSCom) di di Zon Selamat Sabah Timur (ESSZone).</p>
<p style="text-align: justify;">Timbalan Ketua Pengarah Operasi APMM, Laksamana Madya Maritim Datuk Ahmad Puzi Ab. Kahar berkata penambahan aset itu diyakini mampu memastikan keselamatan di perairan pantai timur Sabah lebih terjamin.</p>
<p style="text-align: justify;">Beliau berkata 'bot Petir' itu akan menjalani latihan pandu uji oleh pegawai dan anggota APMM bagi memastikan keselamatannya sebelum digunakan.</p>
<p style="text-align: justify;">"Kita percaya dengan peralatan dan teknologi canggih yang terdapat pada bot ini mampu memintas sebarang ancaman pencerobohan dengan kadar kelajuan 65 knot.</p>
<p style="text-align: justify;">Selain itu, bot ini boleh melakukan rondaan dalam tempoh tiga hingga empat jam dengan jarak 74.08 kilometer (40 batu nautika) bagi sekali rondaan," katanya kepada pemberita di sini hari ini.</p>
<p style="text-align: justify;">Sementara itu, Ahmad Puzi berkata pihaknya juga sedang melebarkan kawalan sistem radar bagi mengesan pencerobohan di perairan negeri ini terutamanya menggunakan bot-bot kecil.</p>
<p style="text-align: justify;">Beliau berkata kemasukan penceroboh menggunakan bot-bot kecil dapat dibanteras sekiranya semua pihak terutama masyarakat setempat memainkan peranan dan bekerjasama menyalurkan maklumat.</p>
<p style="text-align: justify;">Dalam pada itu, Ahmad Puzi berkata pihaknya sedang merancang untuk membina Pangkalan Udara Maritim Malaysia di Kota Kinabalu dan Sandakan.</p>
<p style="text-align: justify;">Menurutnya, dua pesawat dan enam helikopter jenis AW139 bakal ditempatkan di pengkalan udara itu bagi memantapkan operasi agensi berkenaan.</p>
<p style="text-align: justify;">Sehubungan itu, katanya jumlah kekuatan pegawai dan anggota di negeri ini akan ditambah kepada lebih 1,000 menjelang penghujung tahun ini berbanding kira-kira 800 pegawai dan anggota berkhidmat di Sabah, setakat ini.</p>
<p style="text-align: justify;">Turut hadir Ketua Penguatkuasa Maritim Wilayah Sabah dan Labuan, Laksamana Pertama Maritim Wan Affendi Wan Ahmad.</p>
<p style="text-align: justify;">Terdahulu, beliau menyampaikan sumbangan berupa wang tunai dan keperluan asas kepada seorang anggota APMM Wilayah Sabah dan Labuan, Laskar Kanan Hasan Muhammad Yunus yang ditimpa malang apabila rumah miliknya di Sikuati, Kudat musnah dalam kebakaran pada 19 April lepas. - BERNAMA</p>