SEREMBAN - Kaunter zakat Pusat Zakat Negeri Sembilan (PZNS) dibuka sepanjang bulan Ramadan bagi memudahkan umat Islam menunaikan kewajipan mereka.

Menurut laman sesawang PZNS (www.zakatns.com.my), waktu operasi kaunter zakat ini ialah Isnin hingga Jumaat mulai 8.30 pagi hingga 5.30 petang manakala Sabtu, Ahad dan cuti umum mulai 9 pagi hingga 4 petang.

Selain ibu pejabat PZNS di Betaria Business Centre di sini, kaunter zakat PZNS ialah di Seremban 2, Senawang, Nilai, Port Dickson, Rembau, Tampin, Kuala Pilah, Gemas, Bahau (Jempol) dan Kuala Klawang (Jelebu).

Pegawai PZNS bersedia membantu umat Islam untuk membuat taksiran kesemua jenis zakat harta, menerima bayaran fidyah, pembayaran zakat harta, zakat fitrah serta penerimaan borang zakat melalui potongan gaji.

Kadar zakat fitrah di Negeri Sembilan tahun ini ditetapkan RM6.50 seorang bersamaan 2.751 kilogram beras atau segantang baghdad.

Pembayaran zakat fitrah boleh dilakukan mulai 1 Ramadan lepas di kaunter zakat PZNS atau melalui amil-amil yang dilantik di kariah masing-masing.

Kutipan zakat PZNS untuk tempoh Januari hingga Mei lepas berjumlah RM28.6 juta. - BERNAMA