KUALA LUMPUR - Pertubuhan MERCY Malaysia akan menggerakkan misi menghantar bantuan perbuatan, peralatan pembedahan, alat pakai buang dan kelengkapan untuk hospital dan pusat perubatan di Gaza.

MERCY Malaysia dalam satu kenyataan media memberitahu, usaha itu akan dilakukan dengan kerjasama pertubuhan Al-Emaar, Pasukan Pemulihan El-Wafa serta Persatuan Rumah Anak Yatim Palestin.

“Misi ini untuk memberi bantuan perubatan yang diperlukan oleh penduduk Gaza dan untuk menilai keperluan lain yang diperlukan mereka seperti makanan dan keperluan pemakanan.

“Misi ini perlu digerakkan kerana Penyelaras MERCY Malaysia di Palestin, Dr Khamis Elessi memaklumkan serangan udara Israel semakin meningkat sejak Isnin dan tidak menunjukkan tanda-tanda akan berkurangan,” kata kenyataan itu hari ini.

Menurut kenyataan itu, Mercy Malaysia turut mengaktifkan Tabung Bantuan Palestin untuk mengumpul dana bagi membantu rakyat Gaza dan mengalu-alukan kerjasama pihak untuk menjayakan pengumpulan dana itu.

Orang ramai yang mahu mendapatkan maklumat lanjut mengenai misi dan Tabung Bantuan Palestin diminta menghubungi talian 03-2142 2007 atau layari laman web fre@mercy.org.my. - mynewshub.my