KUALA LUMPUR - Syarikat Prasarana Negara Berhad (Prasarana) melantik Muhammad Isom Azis sebagai Ketua Pegawai Operasi (COO) syarikat itu dalam mengendalikan sistem Transit Aliran Massa (MRT) yang bakal siap pada 2017.

Prasarana dalam satu kenyataan media memberitahu, Muhammad Isom mempunyai lebih 20 tahun pengalaman dalam industri kereta api meliputi pembangunan projek, operasi dan penyelenggaraan.

“Beliau menyertai Prasarana pada November 2006 sebagai Pengurus Kanan di jabatan keretapi. Muhammad Isom akan mengetuai pengumpulan pasukan pelbagai disiplin operasi kereta api dan kejuruteraan MRT nanti,” kata kenyataan itu hari ini.

Media sebelum ini melaporkan Prasarana akan menjadi pengendali sistem MRT yang merupakan antara sistem pengangkutan awam terbaru di bandar raya Kuala Lumpur.

Sementara itu, Muhammad Isom dalam satu kenyataan sama berkata, pelantikan itu merupakan satu cabaran buat dirinya dalam memenuhi kehendak orang ramai terhadap mutu operasi MRT.

Beliau bagaimanapun melahirkan keyakinan dapat menyahut cabaran itu dengan sokongan Rapid Rail dan Prasarana sekali gus memastikan perkhidmatan MRT nanti adalah yang terbaik dalam pengangkutan awam. - mynewshub.my