<p style="text-align: justify;">KUALA LUMPUR - Malaysia tetap berikrar membantu rakyat Palestin mewujudkan rangka kerja untuk mentadbirkan sebuah negara Palestin yang berdaulat.</p>
<p style="text-align: justify;">Wakil Tetap Malaysia ke Pertubuhan Bangsa-bangsa Bersatu (PBB) Datuk Hussein Haniff berkata Malaysia menyambut baik keputusan kepimpinan Palestin untuk menerima 15 konvensyen antarabangsa.</p>
<p style="text-align: justify;">"... dan kami mengulangi komitmen berterusan kami untuk menyokong usaha Palestin bagi mendapat pengiktirafan diplomatik dan undang-undang dalam PBB dan pertubuhan antarabangsa yang lain," kata beliau.</p>
<p style="text-align: justify;">Hussein berkata demikian dalam kenyataan pada perbahasan terbuka Majlis Keselamatan PBB mengenai 'Keadaan di Timur Tengah termasuk Soal Palestin' di New York semalam.</p>
<p style="text-align: justify;">Kenyataan beliau dihantar kepada Bernama di sini, malam tadi.</p>
<p style="text-align: justify;">Hussein berkata Malaysia terus komited ke arah pelaksanaan inisiatif yang diiktiraf antarabangsa seperti Inisiatif Damai Arab, Perjanjian Oslo dan Peta Jalanan Kuartet dan resolusi Majlis Keselamatan.</p>
<p style="text-align: justify;">"Kita sekarang menyaksikan perjalanan yang signifikan dalam proses damai Timur Tengah. Rakyat Palestin berganding bahu dalam semangat perpaduan dan kepimpinan mereka sedang melipatgandakan usaha ke arah kemerdekaan," katanya.</p>
<p style="text-align: justify;">Hussein berkata sebaliknya Israel menghantar isyarat berbahaya bahawa ia tidak bersedia untuk berdamai dan mengambil tindakan provokasi dan haram di kawasan yang diduduki. - BERNAMA</p>