<p style="text-align: justify;">HANOI - Beberapa kilang di bandar Binh Duong, Vietnam dibakar kumpulan perusuh semalam dalam satu tunjuk perasaan anti-China bagi membantah tindakan Beijing membina pelantar minyak di satu kawasan yang menjadi rebutan antara dua buah negara berkenaan di Laut China Selatan.</p>
<p style="text-align: justify;">Beijing memberitahu, pihaknya memandang serius keadaan yang berlaku bandar itu selepas beribu-ribu pekerja Vietnam merusuh dengan mencuri barangan dan menyerang para pegawai.</p>
<p style="text-align: justify;">Polis anti-rusuhan terpaksa dihantar ke bandar perindustrian tersebut selepas keganasan yang tercetus menyebabkan beberapa kilang terpaksa menghentikan sementara operasi termasuk sebuah kilang yang membekalkan kasut untuk syarikat Nike dan Adidas.</p>
<p style="text-align: justify;">Selain kilang milik pelabur dari China, beberapa kilang milik syarikat dari Taiwan dan Korea Selatan turut terjejas akibat rusuhan tersebut.</p>
<p style="text-align: justify;">"Api besar membakar beberapa kilang milik syarikat dari Taiwan dan sukar untuk menganggarkan nilai kerugian.</p>
<p style="text-align: justify;">"Serangan itu tidak dijangka akan berlaku," kata seorang lelaki Taiwan yang berjaya menyelamatkan diri dari rusuhan berkenaan.</p>
<p style="text-align: justify;">Pihak polis berkata, mereka sudah menahan seramai 500 orang kerana mencuri dan melakukan kemusnahan.</p>
<p style="text-align: justify;">Seramai 20,000 pekerja berarak di jalan-jalan raya di bandar berkenaan semalam dan sebilangan mereka mula mencuri, menyerang pengawal keselamatan dan pekerja kilang.</p>
<p style="text-align: justify;">Pihak berkuasa memberitahu bahawa, sekurang-kurangnya 15 buah kilang dibakar oleh kumpulan berkenaan.</p>
<p style="text-align: justify;">Jurucakap Kementerian Luar China, Hua Chunying berkata, Beijing meminta Hanoi mengambil langkah yang perlu bagi menghentikan rusuhan tersebut dan menghukum mereka yang terlibat.</p>
<p style="text-align: justify;">Kedua-dua negara Komunis tersebut sebelum ini terlibat dalam pertelingkahan kawasan di Laut China Selatan.</p>
<p style="text-align: justify;">Hubungan antara kedua-dua negara itu mula tegang selepas China membina sebuah pelantar minyak di satu kawasan yang menjadi pertikaian antara kedua-dua negara.</p>
<p style="text-align: justify;">Ketegangan semakin memuncak beberapa hari lalu apabila sebuah kapal perang China menembak meriam air terhadap sebuah kapal peronda Vietnam yang meronda kawasan berkenaan.</p>
<p style="text-align: justify;">Beijing semalam menuduh beberapa kapal Vietnam merempuh kapal-kapal milik negara itu sebanyak 169 kali.</p>
<p style="text-align: justify;">Bagaimanapun, Hanoi pula menuduh kapal-kapal dari China yang melanggar beberapa kapal negara itu. - AFP</p>