JERANTUT - Kerajaan akan menggunakan teknologi terkini dalam menangani isu pencerobohan hutan dan pemburuan haiwan liar bagi mengekang aktiviti berkenaan daripada berleluasa, kata Menteri Sumber Asli dan Alam Sekitar Datuk Seri G. Palanivel.

Beliau berkata langkah itu perlu dalam operasi penguatkuasaan bagi mengawasi kawasan hutan negara ini yang luas.

"Walaupun kita mempunyai Akta Perlindungan Haiwan Liar 2010 bagi mengekang kegiatan pencerobohan haram, namun sukar untuk kita mengawasi kawasan hutan yang luas di negara ini.

"Sehubungan itu teknologi terkini seperti penggunaan satelit dan Unmanned Aerial Vehicle (UAV) akan digunakan bagi membantu mengesan penceroboh yang masuk ke hutan selain pengawasan secara agresif oleh renjer hutan dan anggota penguatkuasa yang berkaitan," katanya.

Beliau berkata demikian kepada pemberita selepas merasmikan Persidangan Pengurus-Pengurus Kawasan Peliharaan Kebangsaan kali pertama di Taman Negara Kuala Tahan di sini hari ini.

Turut hadir Ketua Pengarah Jabatan Perlindungan Haiwan Liar dan Taman Negara (Perhilitan) Datuk Abd Rasid Samsudin dan wakil Program Pembangunan Pertubuhan Bangsa-Bangsa Bersatu (UNDP) Malaysia, Singapura dan Brunei, Michelle Gayles-McDonough.

Palanivel berkata kerajaan juga akan terus bekerjasama dengan pihak berkuasa dari negara jiran terutama Thailand dan Indonesia bagi menghalang penceroboh warga asing daripada terus mencuri hasil hutan dan haiwan liar untuk dijual di pasaran.

Ini kerana, katanya, sesetengah penceroboh asing menggunakan sempadan dua negara berkenaan untuk masuk ke hutan negara ini bagi melakukan kegiatan haram tersebut.

Katanya kekurangan anggota penguatkuasa atau renjer hutan juga merupakan antara faktor kawasan hutan negara mudah ditembusi para penceroboh.

Justeru kami akan membawa cadangan ke Kabinet untuk menambah anggota penguatkuasa atau renjer hutan bagi memastikan setiap kawasan yang menjadi tumpuan penceroboh dapat diawasi dengan lebih ketat," katanya.

Palanivel berkata Perhilitan hanya mempunyai kira-kira 400 renjer hutan di

Seluruh negara termasuk 100 orang renjer bagi mengawasi kawasan hutan Taman Negara Kuala Tahan yang mempunyai keluasan 4,343 hektar.

Dalam pada itu beliau berkata persidangan berkenaan antara langkah kerajaan memberi pendedahan kepada para pengurus kawasan peliharaan untuk menjana pendapatan tanpa menjejaskan ekosistem kawasan itu.

Persidangan selama tiga hari yang bermula semalam itu dihadiri kira-kira 70 peserta dari dalam dan luar negara. - BERNAMA