SEPANG - Perdana Menteri Datuk Seri Najib Tun Razak berkata Terminal KLIA2 (KLIA2) merupakan satu lagi pintu masuk antarabangsa utama negara dengan kapasiti untuk menampung unjuran pertumbuhan perjalanan udara untuk sekurang-kurangnya 10 hingga 15 tahun akan datang.

Beliau berkata terminal mega itu berupaya mengendalikan sehingga 45 juta penumpang setahun, lebih tiga kali ganda daripada kapasiti Terminal Penerbangan Tambang Rendah (LCCT) sebelum ini.

"Berdasarkan unjuran trafik penumpang bagi tahun ini, KLIA2 akan menyaksikan kira-kira 25 juta penumpang menggunakan terminal itu menjelang akhir tahun yang jauh lebih besar daripada apa yang mungkin di LCCT lama," kata beliau pada majlis pelancaran KLIA2 di sini hari ini.

KLIA2 memulakan operasi komersial pada 2 Mei tahun ini dan sejak itu telah mengendalikan lebih tiga juta penumpang dan 24,000 pergerakan pesawat.

KLIA2 mampu mengendalikan 45 juta penumpang setahun - lebih tiga kali ganda  daripada kapasiti LCCT sebelumnya. - Bernama