KUALA LUMPUR - Orang ramai yang mahu menggunakan bas awam ke utara tanah air boleh mendapatkan perkhidmatan itu di Terminal Bersepadu Selatan (TBS) bermula hari ini.

Pengarah Eksekutif Konsortium Transnasional Berhad (KTB), Tengku Hasmadi Tengku Hashim berkata, antara perkhidmatan itu adalah bas ekspress Transnasional, Plusliner dan Nice.

"Bermula 11 Julai 2014 bas ekspres Transnasional, Plusliner dan Nice akan berlepas dari TBS ke beberapa destinasi utara.

"Usaha ini untuk membantu orang ramai yang tinggal di sekitar Bandar Tasik Selatan, Serdang, Seri Petaling, Sungai Besi dan Bangi serta penduduk di sepanjang laluan LRT dan KTM Komuter mendapatkan tempat berlepas yang lebih dekat ke destinasi utara berbanding Puduraya dan Terminal Jalan Duta," katanya dalam satu kenyataan hari ini.

Tengku Hasmadi berkata, semua tiket ke beberapa destinasi utara itu boleh dibeli di semua kaunter TBS, kaunter ejen KTB atau secara dalam talian di www.ticket4u.com.my.

Menurutnya, orang ramai yang mahu mendapat maklumat lanjut tentang perkara itu diminta menghubungi talian 1-300-888-582. - mynewshub.my